Нисо сураси, 105-115\n105. Албатта, Биз сенга китобни ҳақ ила одамлар орасида сенга Аллоҳ кўрсатганича ҳукм қилишинг учун туширдик. Сен хоинларнинг ёнини олувчи бўлма!\nБу ва бундан кейинги оятларнинг нозил бўлишига Мадинаи Мунавварада бўлиб ўтган машҳур воқеа сабаб бўлган. Бу воқеа қиссасини ҳадис уламолари турли кишилардан ривоят қилганлар. Қиссанинг хулосаси шулки, Қатода ибн Нўъмон ва унинг амакиси Рифоъа Расулуллоҳ соллаллоҳу алайҳи васаллам билан баъзи бир ғазотда қатнашадилар. Қайтиб келганларидан сўнг Рифоъанинг совути ўғирлангани маълум бўлади. Совутнинг эгаси ўғриликда Бани Убайрақ номли оиладан шубҳа қилади. Расулуллоҳ соллаллоҳу алайҳи васалламнинг ҳузурларига бориб: «Тўъма ибн Убайрақ совутни ўғирлади», деб хабар беради. Тўъма ибн Убайрақ ансорийлардан–аҳли Мадинадан эди.\nВоқеанинг бундай тус олаётганини кўрган ўғри совутни олиб бориб, беайб Зайд ибн ас-Самин исмли яҳудийнинг уйига ташлаб қўяди. Шу билан бирга, ўз қариндошларига, совутни кимникига олиб бориб ташлаганини хабар қилади.\nТўъма ибн Убайрақнинг қариндошлари Расулуллоҳ соллаллоҳу алайҳи васаллам нинг ҳузурларига бориб: «Эй Аллоҳнинг Расули, бизнинг қариндошимиз беайб. Совутни фалончи ўғирлаган. Биз буни аниқлаб билдик. Бизнинг қариндошимизни одамлар олдида оқланг. Унинг ёнини олинг. Аллоҳ уни сиз билан ҳимоя қилмаса, ҳалок бўлади», дейишди.\nПайғамбаримиз соллаллоҳу алайҳи васаллам совут яҳудийнинг уйидан топилганини билганларидан сўнг, одамларнинг олдида Ибн Убайрақни оқладилар. Унинг қариндошлари бундан аввал Пайғамбаримиз соллаллоҳу алайҳи васалламга: «Қатода ибн Нўъмон билан амакиси Рифоъа бизнинг оиламизга қасддан туҳмат қилишди. Биз аҳли Ислом ва аҳли солиҳмиз, бизни ўғриликда айблашмоқда. Ҳолбуки, уларнинг далил ва ҳужжатлари йўқ», дейишган эди. Олдиларига келган Қатодага Пайғамбаримиз соллаллоҳу алайҳи васаллам: «Исломда ва аҳли солиҳликда бўлган оилани ҳеч қандай ҳужжат ва далилсиз ўғриликда айблайсанми» дедилар. Қатода бу ҳақда Расулуллоҳга гапирмасам бўлар экан, деб афсусланиб қайтиб кетди. Унинг олдига амакиси Рифоъа келиб: «Ҳа жиян, нима қилдинг», деб сўради. Қатода бўлган воқеани, Расулуллоҳнинг сўзларини айтиб берди. Рифоъа: «Аллоҳ ёрдам берсин», деди. Кўп ўтмасдан Аллоҳ таоло:\n«Албатта, Биз сенга китобни ҳақ ила одамлар орасида Аллоҳ кўрсатганича ҳукм қилишинг учун туширдик», деб бошланувчи оятларни нозил қилди. Ушбу оятлар тушгандан сўнг Пайғамбар соллаллоҳу алайҳи васаллам совутни келтириб, Рифоъага бердилар. У катта ёшдаги одам эди. Жияни Қатода унинг мусулмонлиги заиф, деган фикрда эди. Қатода совутни олиб келганда, Рифоъа унга: «Эй жияним, буни Аллоҳнинг йўлига атадим», деди. Шундагина Қатода амакисининг ҳақиқий мусулмон эканини англаб етган экан. Уламоларимиз, ушбу оят Куръоннинг ҳақиқий илоҳий китоб эканига яна бир ёрқин далилдир, бу оят улкан мўъжизадир, дейдилар. Бу ҳақиқатдир. Келинг, бир ўйлашиб кўрайлик.\nМакка мушрикларининг азоб-уқубатларидан қочиб, ҳижрат қилиб келган муҳожир мусулмонлар, Мадинанинг ерли мусулмонлари ансорийлар билан бирга янги жамият қуришга эндигина киришган давр. Аммо Макка мушриклари тинч турмай мусулмонларни ер юзидан бутунлай йўқ қилиб юборишга енг шимариб ишга киришдилар. Уруш кетидан уруш қила бошладилар. Мадинада яшаб турган яҳудийлар бу ишда уларга ҳар томонлама ёрдам беришар эди. Балки уларни мусулмонларга қарши қўзғовчилар ҳам яҳудийлар эди. Бу ҳам етмагандек, улар мунофиқликдек жирканч ишни ҳам қўзидилар, унга асос солдилар ва Ислом жамиятини ичидан емиришга ҳаракат бошладилар. Қолаверса, яҳудийлар очиқдан-очиқ душманлик ҳаракатига ўтдилар. Уларнинг душманлик ҳаракатлари Пайғамбар алайҳиссаломнинг ҳаётларига суиқасд қилишгача бориб етди. Қисқа қилиб айтганда, мусулмонлар тўрт атрофдан ўт ичида қолган эдилар. Юқорида ўрганган оятларимиздаги жиҳодга, маҳкам ва ҳушёр туришга ва яна бошқа ишларга тарғиботлар ҳам худди шу қалтис ҳолатдан келиб чиқиб жорий қилингандир. Шундай нозик бир шароитда яҳудийлардан бирининг уйидан мусулмоннинг ўғирланган совути топилди. Бу ҳол яҳудийлардан ўч олишнинг энг қулай пайти эди. Иккинчидан, яҳудийларга бу ишда ансорийлар рақиб эдилар. Яъни, айб яҳудийга қўйилмаса, мадиналик обрўли бир мусулмон оилага тушар эди. Учинчидан, айб ансорийларга тушса, яҳудийлар уларга: «Сизлар Маккадан келган муҳожир мусулмонларни қабул қилиб, уй-жой бердингиз, ёрдам қилдингиз энди эса улар сизларни ўғрига чиқаришмоқчи», деб иғво қилишлари турган гап эди. Ҳар қандай тузум бундай ҳолда айбни яҳудийга қўяди. Ҳатто Пайғамбаримиз соллаллоҳу алайҳи васаллам ҳам зоҳирий далилларга қараб, ўғрини оқлаган ҳам эдилар. Аммо Ислом, Аллоҳнинг дини. Қуръон, Аллоҳнинг китоби. Шунинг учун ҳам унинг ҳукми мутлоқ адолат бўлади. Унинг ҳукмида ҳатто кофир-яҳудийга ҳам ноҳақлик бўлмайди. Айбдор, ким бўлишидан қатъи назар, мўмин-мусулмон, диндор ва аҳли солиҳ бўлса ҳам, жазосини олади. Фақат Аллоҳ таологина кўпчилик олдида ҳукм чиқариб қўйган Ўз Пайғамбарига хитоб қилиб:\n«Албатта, Биз сенга китобни ҳақ ила одамлар орасида Аллоҳ кўрсатганича ҳукм қилишинг учун туширдик. Сен хоинларнинг ёнини олувчи бўлма!» дейиши мумкин.\nДемак, ўғирланган совут ҳақидаги Пайғамбар соллаллоҳу алайҳи васаллам чиқарган ҳукмни Аллоҳ, адолатли эмас, деб баҳоламоқда. Ўз оилаларининг обрўсини сақлаб қолиш ниятида айбни яҳудий шахсга ағдарган, Расулуллоҳ соллаллоҳу алайҳи васаллам ҳузурларига келиб ёлғон гапирган Бани Убайрақни «хоинлар» деб атамоқда .\nКелгуси оятларда Аллоҳ таоло Ўз Пайғамбарини итоб қилишни давом этдиради:\n106. Аллоҳга истиғфор айт! Албатта, Аллоҳ мағфиратли ва раҳмли зотдир.\nЯъни: «Эй Пайғамбар! Аллоҳга истиғфор айт! Тўъма ибн Убайрақ ва унинг қариндошларининг ёнини олиб, Қатодани итоб қилганинг учун истиғфор айт. Аллоҳ, албатта, мағфират қилур, чунки у раҳмли зотдир».\n107. Ўз жонларига хиёнат қиладиганларни мудофаа қилма. Албатта, Аллоҳ хиёнатчи ва гуноҳкор бўлган кимсани хуш кўрмас.\nАллоҳ таоло Тўъма ибн Убайрақ ва унинг қариндошларини «ўз жонларига хиёнат қилганлар», деб васф қилмоқда. Аслида, улар яҳудий шахсга хиёнат қилган, ўғрилик айбини унга ағдарган эдилар. Лекин бу ишнинг ёмонлиги уларга қайтиши эътиборидан, улар ўзларига хиёнат қилган ҳисобланадилар. Шунинг учун ҳам, Пайғамбар соллаллоҳу алайҳи васалламнинг уларни ҳимоя-мудофаа қилишлари, ноўрин, деб топилмоқда. Мазкур номаъқул ишни қилганлар гуноҳкор ва хиёнатчи, деб аталмоқда. Ўғрилик қилиш–гуноҳкорлик, айбни ноҳақдан бировга ағдариш эса, хиёнатдир.\n108. Одамлардан яширарлар ва Аллоҳдан яшира олмаслар. Ҳолбуки, У Ўзи рози бўлмайдиган гапни хуфёна келишаётганларида ҳам улар ила биргадир. Ва Аллоҳ улар қилаётган амалларни ихота қилувчи зотдир.\nЯъни, мазкур кишилар қилаётган ишларини ўзларича:\nУлар қариндошларидан бирининг ўғрилигини, одамлар билиб қолмасин, деб яширишга уринадилар. Ўғирланган нарсани беайб яҳудийнинг уйига олиб бориб қўйиб, Пайғамбар соллаллоҳу алайҳи васалламга бировнинг устидан шикоят қиладилар. Бу ишларни, айбни одамлардан яшириш учун қиладилар. Аммо ҳақиқатни Аллоҳдан яшира олмасликлари ҳеч хаёлларига келмайди. У ҳар бир нарсани кўриб-билиб туришини унутганлар:\n«Ва Аллоҳ улар қилаётган амалларни ихота қилувчи зотдир».\nШундай экан, ундан бирор нарсани яширишга уриниб нима қиладилар!\n109. Ҳой, сизлар! Бу ҳаёти дунёда уларнинг ёнини олдингиз. Қиёмат кунида Аллоҳ олдида уларнинг ёнини ким оладир ёки ким уларга вакил бўладир!\nАллоҳнинг хиёнатчиларнинг ёнини олганларга қаратилган итоби яна давом этмоқда.\n«Ҳой, сизлар! Бу ҳаёти дунёда уларнинг ёнини олдингиз».\nБу дунёда тарафкашлик руҳи ғолиб келиб, у гуноҳ ва хиёнат қилганларнинг ёнини олмоқдасизлар. Улар бу дунёда қутулиб кетишлари мумкин, аммо у дунёда нима бўлади?\n«Қиёмат кунида Аллоҳ олдида уларнинг ёнини ким оладир ёки ким уларга вакил бўладир!»\nҚиёмат куни Аллоҳнинг ҳузурида ҳеч нарсани яшириб бўлмайди. Ҳеч ким бировнинг ёнини ололмайди. Ҳамма ўзи билан овора бўлади. Ана ўша пайтда уларнинг ёнини ким олади?\nБўлиб ўтган ҳодисага кераклигича муносабат билдирилгандан сўнг, бундай ҳолларда амал қилиш лозим бўлган умумий қоида зикр этилади:\n110. Ким ёмонлик қилса ёки ўзига зулм этса, сўнгра Аллоҳга истиғфор айтса, Аллоҳни мағфиратли ва раҳмли зот топадир.\nУшбу оятда Аллоҳ субҳонаҳу таоло қилган бандаларга марҳамат қилган фазлу карами ва бағри кенглигидан хабар бермоқда. Бу ояти карима ҳақида ҳазрати Абдуллоҳ ибн Аббос розияллоҳу анҳу қуйидагиларни айтганлар: «Аллоҳ ўз бандаларига карами, авфи, ҳилми, раҳматининг кенглиги ва мағфиратининг беқиёслиги ҳақида хабар бермоқда. Ким кичикми-каттами гуноҳ қилса-ю, сўнгра Аллоҳга истиғфор айтса, Аллоҳни мағфиратли ва раҳмли зот топади. Гарчи гуноҳлари осмонлару ердан, тоғлардан катта бўлса ҳам».\nИбн Жарир Абдуллоҳдан қуйидагиларни ривоят қилади: Абдуллоҳ розияллоҳу анҳу: «Бани Исроилдан бир киши гуноҳ қилса, эрталаб ўша гуноҳнинг нима билан ювилиши эшигига ёзилиб қолар эди. Кийимига сийдик тегса, ўша жойни қайчи билан қийиб ташлар эди», дедилар. Бир киши: «Аллоҳ таоло Бани Исроилга хўп яхшиликни ато қилган экан-да», деди. Абдуллоҳ розияллоҳу анҳу: «Сизга берган нарсаси уларга берганидан яхшидир. Сувни сиз учун покизаловчи қилиб қўйибди. Аллоҳ таоло: «Ким ёмонлик қилса ёки ўзига зулм этса, сўнгра Аллоҳга истиғфор айтса, Аллоҳни мағфиратли ва раҳмли зот топади», деб қўйибди», дедилар.\nДемак, Аллоҳ таоло томонидан берилган бу улкан фазлга муносиб бўлиш лозим. Мусулмон шахс, билиб-билмай бирор ёмонлик содир этиб қўйса, дарҳол, истиғфорга, тавбага шошилиши лозим.\n111. Ким гуноҳ қилса, уни фақатгина ўз зарарига қилади. Ва Аллоҳ билувчи ва ҳикматли зотдир.\nБировнинг гуноҳи учун бошқа биров жавобгар бўлмайди. Ҳар ким ўз қилмиши учун жавобгар бўлади. Аллоҳ ҳамма нарсани билиб туради, жумладан, гуноҳкорларнинг гуноҳларини ҳам билиб туради. Ўша билишга биноан гуноҳкорни жазолаши У зотнинг ҳар бир нарсани ҳикмат билан қилишлигидандир.\n112. Ким хато ёки гуноҳ қилса-ю, сўнгра уни беайбга ағдарса, шубҳасиз, бўҳтон ва очиқ гуноҳни ўз бўйнига олибдир.\nЯъни, ким Тўъма ибн Убайраққа ўхшаб гуноҳ қилса-ю, айбни бошқа одамга ағдарса, ўзи қилган бўҳтонни ва очиқ гуноҳни ўз бўйнига олибди.\nНиҳоят, Аллоҳ таоло Ўз Пайғамбарини ноқулай ҳолатдан чиқариб, фазлу карам кўрсатганини эслатади:\n113. Агар сенга Аллоҳнинг фазли ва раҳмати бўлмаганида, улардан бир тоифаси сени адаштиришга уринган эдилар. Улар фақат ўзларини адаштирадилар, холос. Сенга ҳеч зарар етказа олмаслар. Аллоҳ сенга китобни ва ҳикматни туширди ҳамда билмаган нарсангни билдирди. Ва сенга Аллоҳнинг фазли улуғ бўлди.\nЯъни, Аллоҳ таоло Ўз фазли ва марҳамати ила оятлар тушириб, ҳақиқатни баён қилмаганида, Тўъма ибн Убайрақнинг қавми, уни одамлар олдида оқлашни талаб қилиб, айбни яҳудий шахсга ағдариб, Пайғамбарни адаштиришга уриниб қолган эдилар.\n«Агар сенга Аллоҳнинг фазли ва раҳмати бўлмаганида, улардан бир тоифаси сени адаштиришга уринган эдилар».\nАммо бу ишлари билан улар ўзларини адаштирадилар, холос. Улар ҳар қанча уринсалар ҳам Пайғамбар соллаллоҳу алайҳи васалламга зарар етказа олмайдилар.\n«Улар фақат ўзларини адаштирадилар, холос. Сенга ҳеч зарар етказа олмаслар».\nАллоҳ доимо Ўз Пайғамбарини сақлайди. Мазкур ҳодисада ноқулайликдан сақлаб қолгани ҳам ўзига хос фазлу карамдир. Лекин асосий фазли ва ҳақиқий марҳамати:\n«Аллоҳ сенга китобни ва ҳикматни туширди ҳамда билмаган нарсангни билдирди. Ва сенга Аллоҳнинг фазли улуғ бўлди».\nТўъма ибн Убайрақ ҳодисаси, унинг қавмининг сирли маслаҳатлари ҳақидаги ва унга тегишли гапларни муолажа қилиб бўлгандан сўнг, Аллоҳ таоло қуйидаги оятларда, умумий қилиб, махфий суҳбатларни билиб туришини, уларнинг қайсиниси фойдалигию қайсиниси бефойда эканини, Расулуллоҳ соллаллоҳу алайҳи васалламга хилоф қилишнинг оқибати нима билан тугашини баён қилади:\n114. Уларнинг кўпгина махфий суҳбатларида яхшилик йўқ, магар ким садақага, яхшиликка ва одамлар орасида ислоҳга амр қилсагина, яхшилик бор. Ким ўша ишни Аллоҳнинг розилиги учун қилса, албатта, унга улуғ ажр берурмиз.\nУшбу ояти каримада биз «махфий суҳбат» деб таржима қилганимиз сўз, арабчада «нажво» бўлиб келган. Унда бир тоифа одам мусулмонлар жамоасидан четда, раҳбарларига билдирмасдан, яширин ҳолда бирор ножўя маслаҳатни қиладилар. Худди шу ҳолат Тўъма ибн Убайрақ ҳодисасида ҳам бўлган эди. Ўғрилик содир бўлгандан сўнг Тўъманинг қариндошлари йиғилиб махфий суҳбат қуришган ва совутни яҳудий Зайд ибн ас-Саминнинг уйига олиб бориб қўйишган ва Пайғамбар соллаллоҳу алайҳи васаллам ҳузурларига бориб: «Совутни биз эмас, фалончи ўғирлаган эди, аммо Қатода бизга туҳмат қиляпти», деб шикоят этишган эди. Бу оятда ҳукм умумийлаштирилиб, баъзи бир истисно қилинган ҳолатлардан бошқа ҳолларда махфий суҳбатлардан яхшилик чиқмаслиги баён қилинмоқда.\nАслида, ёмонлик бўлмаса, махфийликка ҳожат ҳам йўқ. Яхшилик иш доимо очиқчасига қилинади. Баъзи бир ҳолатларда садақага, яхшиликка ва одамлар орасида ислоҳга амр этиш соҳасида махфий суҳбатлар бўлса, унда яхшилик бўлади. Шу каби ишларни Аллоҳнинг розилиги учун қилганлар улуғ ажрларга эришадилар.\n«Ким ўша ишни Аллоҳнинг розилиги учун қилса, албатта, унга улуғ ажр берурмиз».\nИслом жамияти очиқ жамиятдир. Унинг аъзолари бир-бирлари билан биродардирлар. Уларнинг бир-биридан яширадиган сирлари йўқ. Очиқчасига гапираверадилар. Агар махфий суҳбатларга изн берилса, бошқа жамиятларга ўхшаб ҳаммаёқни висир-висир, пичир-пичир босиб кетади. Одамлар орасида ишончсизлик, бир-биридан гап яшириш, бир-биридан шубҳаланиш ва бир-бирига қарши махфий режалар тузиш кўпайиб кетади. Лекин махфийликка лойиқ ишлар, албатта, махфий қилинади. Мисол учун, жамиятнинг умумий тинчлиги–бехатарлигини таъминлаш йўлида фақат раҳбарлар, махсус масъуллар билиши лозим бўлган ишлар махфий қолади. Шунингдек, бир хайри-эҳсон қилувчи одам бошқа бири билан шу хайрли иш ҳақида, риёкорликдан қочиш мақсадида, махфий суҳбат қилса, майли. Шунингдек, риёкорликдан қочиш мақсадида, бирор яхшилик ишни қилиш учун ҳам махфий суҳбатда келишилса, бўлади. Кўпинча, уришиб қолганларни яраштиришда ҳам шу услуб қўл келади. Тарафлар ўз айбларининг ошкора бўлишини истамасликлари мумкин, бу ишда ҳатто ёлғон гапиришга ҳам изн берилган.\nИбн Мурдавайҳи Умму Ҳабиба розияллоҳу анҳодан ривоят қилган ҳадисда Пайғамбаримиз соллаллоҳу алайҳи васаллам: «Одам боласининг ҳамма гапи унинг зараригадир, фойдасига эмас. Магар Аллоҳнинг зикри бўлса, яхшиликка буюриш ва ёмонликдан қайтариш бўлса, фойдасигадир», деганлар.\nБошқа бир ҳадисда эса, «Одамларнинг орасини ислоҳ қилувчи ёлғончи эмас, яхшиликни етказади ёки яхшиликни айтади», дейилган.\nИмом Аҳмад ибн Ҳанбал Абу Дардо розияллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам: «Сизга намоз ва садақадан ҳам афзал даража ҳақида хабар берайми?» деганларида, одамлар: «Ҳа, эй Аллоҳнинг Расули», дедилар. У зот: «Одамларнинг орасини ислоҳ қилиш», дедилар.\n115. Ким ўзига ҳидоят равшан бўлгандан кейин Пайғамбарга хилоф қилса ва мўминларнинг йўлидан бошқа йўлга юрса, кетган томонга қўйиб қўямиз ва жаҳаннамга киритамиз. У қандоқ ҳам ёмон жой!\nБу ояти каримада Тўъма ибн Убайрақнинг қариндошларидан Башир ибн Убайраққа ишора қилинмоқда. У Бани Убайрақни фош қилувчи оятлар нозил бўлганидан сўнг муртад бўлиб (диндан чиқиб), мушрикларга қўшилиб кетган эди. Гарчи ишора маълум бир шахсга бўлса ҳам, ҳукм умумийдир. Ким Пайғамбар соллаллоҳу алайҳи васалламга хилоф қилса, у кишининг йўлидан бошқа йўлга юрса, кофир, мушрик ва муртад бўлади. Ким мўминларнинг йўлидан бошқа йўлни танласа, ўша йўлидан юраверсин, Аллоҳ уни кетган томонига юргазиб қўяверади. Аммо охири олиб бориб жаҳаннамга киритади. Жаҳаннам қандай жойлигини эса, ҳамма билади.


ЎзА - Ёнғин ўчириш техникалари намойиши\n26.07.2018 20:10 Чоп этиш версияси\nЁнғин ўчириш техникалари намойиши\nЁнғинни ўчиришдан кўра, унинг олдини олган афзал, деб бежиз айтилмаган. Ёнғинлар кўпинча аҳоли ҳаётига хавф туғдирибгина қолмай, катта моддий зарар ҳам етказади. Шунинг учун ўз вақтида ёнғинга қарши ҳимоя чораларини кўриш ҳар бир фуқаронинг вазифасидир. Бу борада ёнғинга қарши профилактик чора-тадбирлар муҳим аҳамият касб этмоқда.\nПойтахтимизнинг Сергели туманида ёнғин содир бўлганда амалга оширилиши лозим бўлган ҳаракатларни тушунтириш мақсадида Давлат ёнғин хавфсизлиги хизмати ходимлари аҳоли билан учрашув ўтказди. Унда ёнғин ўчириш махсус техникалари ва мосламалари, қутқарув соҳавий хизматларининг салоҳияти ҳам намойиш этилди.\nПрезидентнинг 2017 йил 23 майдаги "Ички ишлар органлари ёнғин хавфсизлиги бўлинмалари фаолиятини тубдан такомиллаштириш чора-тадбирлари тўғрисида"ги қарори ижроси доирасида Ўзбекистон Республикаси Ички ишлар вазирлиги Ёнғин хавфсизлиги бош бошқармаси томонидан ташкил этилган тадбирда ҳудуд аҳолисига ёнғинларнинг олдини олиш, ёнғин содир бўлганда тўғри ҳаракатланиш тартиб-қоидалари, одамлар ҳаёти ва саломатлиги учун зарур тавсиялар берилди.\n– Ёнғин хавфсизлиги шахсий таркиби ҳар қандай ҳолатга шай турмоғи, ёнғинни бартараф қилишга жалб этиладиган куч ва воситаларни бошқариш ҳамда улардан самарали фойдаланишни билиши лозим, – дейди ИИВ Ёнғин хавфсизлиги бош бошқармаси катта муҳандиси, катта лейтенант Сардор Қодиров. – Чунки, фуқаролар тақдири уларнинг қўлида. Йил бошидан буён ёнғинлар профилактикаси доирасида пойтахтимиздаги ижтимоий аҳамиятга молик объектлар, саноат корхоналари ҳамда маҳалла фуқаролар йиғинларида учрашув, давра суҳбатлари ва ёнғин-тактик машғулотлари ўтказилди.\nТадбир доирасида ИИВ Ёнғин хавфсизлиги бош бошқармаси ходимлари содир бўлиши мумкин бўлган ёнғинларни ўз вақтида бартараф этиш, бинодаги фуқароларни эвакуация қилиш, шахсий таркибнинг жанговар тайёргарлиги ва касбий маҳорати намойиш этилди. Жанговар бўлинма ходимлари белгиланган тартиб асосида ҳаракат қилиб, шартли ёнғин ўчирилди. Машқ охирида бажарилган ишлар ҳамда йўл қўйилган камчиликлар муҳокама қилинди.\nУмумтаълим мактабларида ташкил этилган ёш ёнғин ўчириш дружиналарининг саҳна кўринишлари барчага кўтаринки кайфият бағишлади.


Хусусан, Навоий шаҳрида яшовчи Тўлқинжон Суяров яшариш ва янгиланиш айёмини янги уйда кутиб оладиган бўлди. Боиси, ушбу оила вилоят марказидаги ўалаба маҳалласида бунёд этилган кўп қаватли тураржой хонадонларидан бирига кўчиб ўтди. Эътиборлиси, бундай бахт кошоналари ҳудудда истиқомат қилувчи 143 та оила вакилларига ҳам насиб этди.\n— Биз ўтган йили турмуш қурган эдик, — дейди Тўлқинжон Суяров. — Яқинда ўғил фарзандли бўлдик. Бугун қувончимиз чексиз. Наврўзни қўшалоқ шодиёна сифатида нишонлаяпмиз. Бунинг учун давлатимиздан миннатдормиз. Бундай юксак ғамхўрликка фидойи меҳнатимиз билан муносиб жавоб қайтариш — асосий мақсадимиз.\nЯнги уйда ўз хурсандчилигини яқинлари, дўсту ёрлари билан баҳам кўраётган ҳар бир хонадон соҳибидан ана шундай самимий дил изҳорларини эшитиш мумкин.\n— Ҳозирги кунда дунёнинг турли нуқталарида юз бераётган воқеалардан яхши хабардормиз, — дейди оила бекаси Муниса Холназарова. — Қанчадан-қанча инсонларнинг уй-жойи, бошпанаси вайрон этилиб, улар сарсон-саргардонликда ҳаёт кечирмоқда. Биз эса, шукрки, осойишта мамлакатда яшаяпмиз. Ҳар манзилда бунёдкорлик. Уй-жойларимизнинг кўрку тароватидан кўз қувонади. Шундай экан, дори-ламон кунларимизнинг қадрига етиб, тинчлигимизни асраб-авайлашимиз лозим.\n— Шарқона янги йил бошида ҳудудимиздаги янги оилалар сони 144 тага кўпайди, — дейди “ўалаба” маҳалла фуқаролар йиғинининг диний маърифат ва маънавий-ахлоқий тарбия масалалари бўйича маслаҳатчиси Хайринисо Аллаёрова. — Улар маҳалламизнинг фаол, намунали хонадонларига айланишида миллий қадрият, асрий анъаналаримизнинг аҳамияти беқиёс. Наврўз байрами мана шу эзгу урф-одатларимизни ўзида мужассам этган айём сифатида ҳам қадрлидир. Шу сабаб уни кўтаринки руҳда нишонлашга янги қўшнилар билан пухта ҳозирлик кўраяпмиз.\nТаъкидлаш жоизки, байрам кунлари вилоятнинг барча туман ва шаҳарларида кенг кўламли бунёдкорлик ҳамда ободонлаштириш ишлари якунига етказилиб, кўплаб ижтимоий объектлар фойдаланишга топширилади. Албатта, уларнинг барчаси аҳоли фаровонлигини таъминлаш ва турмуш даражасини юксалтириш, саломатлигини мустаҳкамлашга хизмат қилиши, шубҳасиз.\nМазкур рукндаги бошқа мақолалар: « Маънавий баркамоллик мезони\t«Бу дамки эсиб насими наврўз...» »


Ёшлар таълим-тарбияси – муҳим вазифа — KUKALDOSH.UZ\n29.07.2021 / - Мақолалар, Талабалар учун\nТаъкидлаш лозимки, ҳар бир давр, инсонният истиқболи ва унинг келажаги, кишиларнинг ҳаёт ва турмуш даражаси таълим ва тарбия билан боғлиқдир. Ҳадиси шарифларда таъкидланадики, “Бешикдан то қабргача илм изла”. Маъноси ҳамма учун ойдин ва тушунарли. Бинобарин, илм ва тарбия инсониятнинг гулшанидир. Таълим-тарбиянинг асосий мезони бу фан ва маданиятдир. Фан ва маданият ривожланиши таълим-тарбия ишларининг қай йўсинда олиб борилишидан келиб чикади.\nБиз биламиз, ўзбек халқи тарихан тарбия соҳасида ўзига хос бўлган миллий мактабга эга. Ҳар бир манбалар, ҳар бир муаллиф томонидан битилган асарлар инсон таълим-тарбияси ва унинг тараққиёти учун яратилган.\nШуни эътироф этиш лозимки, VII — XII асрлар давомида Марказий Осиёда маданият, илм-фан беқиёс ривожланиб келган. Ўша тарихий даврларда яшаб ижод этган қомусий олимларимиз инсоннинг маънавий ва тафаккур дунёсини бойитиш борасида, кишилар онгини, маданий — маърифий қарашларини ўстиришга қаратилган ижодий амалларга ўз эътиборларини қаратганлар. Хоразмий риёзиётда, Беруний қадимшуносликда, Фаробий фалсафа ва мантиқда, Ибн Сино табобатда, Фарғоний фалакиётда, Замахшарий, Яссавий, Нақшбанд, Имом Бухорий ва бошқалар диний ва табиий фанлар тараққиётига ҳисса қўшиш билан бирга инсон тарбиясига қаратилган ахлоқ-одоб унсурларини жорий этиб келдилар.\nБарча дунёвий ва диний таълимотлар, тафаккур даҳолари инсон қобилияти, руҳияти ва ахлоқини ўрганиш, инсонни тарбиялаб, тўғри йўлга бошлаш, иллатлардан халос этиш учун асарлар яратиш ишлари билан шуғулланиб келганлар. Лекин ҳар бир даврда инсонларнинг ахлоқсиз ишлари, хирс ва нафс домига тушиб ўзининг ҳаёт йўлларини ҳароб этишлари ҳамиша жамиятни ташвишга солиб келган.\nҚуръон каримнинг “Исро” сурасида таъкидланади: “Биз одам болаларини азизу мукаррам қилиб яратдик”. Шунга асосан тасаввуф аҳли инсонни икки оламнинг гултожиси, қаймоғи деб таъриф этади. Инсон шунчалик буюк ақл эгасики, қилни қирқ ёрадиган, заковати билан мўъжизали ишлар барпо этувчидир.\nТаълим-тарбия инсон комиллигининг асосидир. Ўзбекистон мустақилликни қўлга киритгандан кейин таълим — тарбия соҳасида, миллий ахлок — одобни қайта тиклаш борасида, миллий урф — одатлар, турли — туман анъаналарни жой-жойига қўйиш, миллий қадриятларни янада ривожлантириш хусусида эътиборли бўлган амалий ишлар бажарилмокда.\nҲар бир даврнинг ўзига хос бўлган тарбиявий қонуниятлари ҳамда талаблари бўлиб келган. Аждодларимиздан мерос бўлиб келган қадимий тарбия доимо ёш авлоднинг кексалар тажрибасини онг ва тафаккурга сингдириш билан боғлиқ бўлган. Таъкидлаш лозимки, тарихий мерослар, урф-одатлар инсон тарбиясида аҳамиятли ҳисобланади. Шу нуқтаи назардан таълим-тарбиянинг айрим хусусиятлари инсонни соғлом ва бақувват, жисмонан тетик ҳамда ақлан юксак бўлишига катта аҳамият берилган. Тарбия масаласида кўпроқ биз ота ва ўғил муносабатларига эътибор қаратамиз. Ҳар бир ота ўз ўғлини кучли ва соғлом бўлиши учун ўзининг шахсий сифат ва фазилатларига мослаб, ибратли тарбиялашга ҳаракат қилади. Ота фарзанд учун намуна, унинг ҳар бир мақсадга эришиш учун қилган ҳатти — ҳаракати фарзанд учун тарбия воситасидир. Бола ўз отасидан ўрнак олишга ҳаракат қилади. Сир эмаски, оилада ўсаётган ҳар бир бола кўп нарсаларга қизиқувчан бўлади. Айниқса, отанинг касб ва ҳунардаги мавқеи бола учун намунадир. Шундай экан, ҳар бир ота, шунингдек оналар фарзандлар тарбиясида ўзларининг масъулиятларини тўғри англай олиши муҳим босқичдир. Ҳар биримиз билимларни эгаллаб, илмдаги ана шу ҳақиқат сари интилишимиз лозим. Холис билимларга таяниб, ҳаёт фаолиятларимизни шакллантириш ҳар бир инсон учун мажбурий бурчдир. Чунки инсон яхши амал, яхшиликни кўзлаб яратилган.\nТаълим-тарбия одоб-ахлоқ, юксак салоҳият асосида шаклланиб боради. Демак биз ёшлар ўзимизда одоб-ахлоқни шакллантириш, улар асосида устозларимиз, уламоларимиз берган сабоқлар асосида тегишли хулоса ҳамда ибрат олишимиз ва албатта тубанликка бормасдан, ҳирсу ҳавасга берилмасдан, манманлик, жаҳолат йўлларини соф ва холис билимларимиз билан бартараф этиб, қаноат ва шижоат билан билим-маърифат чўққиларини эгалламоғимз даркор.


Сурия инқирози: БМТ Олий Комиссари зудлик билан 'чора' кўришга чақирмоқда - BBC News O'zbek\nСурия инқирози: БМТ Олий Комиссари зудлик билан 'чора' кўришга чақирмоқда\n2 Декабр 2011\nImage caption Женевада БМТ Инсон ҳуқуқлари кенгашининг фавқулодда йиғини ўтмоқда\nБМТнинг инсон ҳуқуқлари бўйича Олий Комиссари Суриядаги фуқароларни ҳимоя қилиш учун "зудлик" билан ҳаракат қилиш кераклигини айтган.\nНави Пиллай бу ҳақда Инсон ҳуқуқлари кенгашининг Женевадаги фавқулодда йиғинида гапирган.\nПиллай хоним Сурия Президенти Башар ал-Асад масаласини Халқаро Адолат Маҳкамасига оширишга чақирган.\nБМТ жорий ҳафта бошларида чиқарган ҳисоботда Суриядаги хавфсизлик кучлари инсониятга қарши жиноятларни содир этганлари айтилганди.\nФавқулодда йиғин айни ҳисоботда тилга олинган ҳолларни мубоҳаса этиш учун чақирилган.\nБи-би-сининг Женевадаги мухбири Иможен Фоулкеснинг айтишича, Инсон ҳуқуқлари кенгаши жазо чоралари жорий этиш қудрат эга эмас, аммо ахлоқий масалаларни ҳал эта олиши мумкин.\nКенгаш Сурия бўйича махсус текширув гуруҳини ташкил этишга чақирувчи резолюция ишлаб чиқишни муҳокама қилади.\n'Араб давлатлари дастаги'\n"Сурия ҳукумати ўз фуқароларини ҳимоя қилмаётгани аниқ кўриниб турган экан, халқаро ҳамжамият сурияликларни муҳофаза қилиш учун зудлик билан самарали саъй-ҳаракатларга қўл уриши керак", дейди Нави Пиллай кенгаш йиғинида. Унга кўра, нотинчликлар давомида камида 4 минг киши ўлдирилган ва ўн минглаб одамлар ҳибсга олинган.\nМухбирларнинг айтишларича, кенгашга аъзо араб давлатлари, Оврўпо ва Қўшма Штатларгача Асад жанобларига босим кўрсатиш масаласида ғайриоддий бир шаклда якдиллар.\n"Кенгашнинг йиғини муҳим...Хавфсизлик Кенгаши ва кескин чоралар кўришга монеълик қилаётганларга гапни етказиш учун", дейди Пиллай хоним. Хавфсизлик Кенгаши ҳар қандай мамлакатни Халқаро Адолат Маҳкамаси прокурорига ошириш қудратига эга.\nХавфсизлик Кенгашида Асад жанобларига чора кўриш масаласида Россия ва Хитой қаршилик қилиб келаётганди.\nРоссия ва Хитой бу чоралар Ливиядагига ўхшаш ҳарбий аралашувга етаклаши мумкинлигини айтиб келишаётганди.\nАйни пайтда Би-би-сининг қўшни Ливандаги мухбири Жим Муйрнинг айтишича, Суриядаги аксилҳукумат намойишлари сусайгани аломатлари кўзга ташланмайди.\nНамойишчилар ҳар доимгидек жума намозидан сўнг кўчаларни тўлдиришган. Фаоллар камида 6 киши нобуд бўлганини айтишган. Дамашқда эса, мухбиримизнинг хабар қилишича, минглаб Президент тарафдорлари жаноб Асадни дастаклаб намойиш ўтказганлар.


Сиздан диққат билан Ўзбекистон Ички Ишлар Вазирлигининг мурожаатларни қабул қилиш ва кўриб чиқиш Тартиби билан танишиб чиқишингиз сўралади.\nМурожаатлар оғзаки, ёзма, шахсан тақдим етилиши, почта орқали юборилиши, “ишонч телефони” орқали, Ўзбекистон Республикаси Президенти Ш.М. Мирзиёевнинг виртуал қабулхонаси орқали мурожаат қилиш мумкин.\nЎзбекистон Республикасининг «Жисмоний ва юридик шахсларнинг мурожаатлари тўғрисида»ги Қонунига мувофиқ Ўзбекистон Республикаси ҳамда хорижий давлатларнинг жисмоний ва юридик шахслари, шунингдек, фуқоролиги бўлмаган шахслар Ички Ишлар Вазирлигига ариза, таклиф, шикоят билан мурожаат қилиш хуқуқига эга.\nЖисмоний шахсларнинг мурожаатларида жисмоний шахснинг фамилияси (исми, отасининг исми) яшаш манзили ва мурожаатнинг мақсади кўрсатилиши лозим.\nЮридик шахсларнинг мурожаатларида юридик шахснинг тўлиқ номланиши, жойлашув маълумотлари (почта манзили) ва мурожаатнинг мақсади кўрсатилиши лозим.\nЁзма мурожаат мурожаатчи жисмоний шахс бўлганда унинг имзоси юридик шахс бўлганда раҳбарнинг ёки ваколатли шахснинг имзоси билан тасдиқланган бўлиши лозим. Агар мурожаат этаётган жисмоний шахснинг ёзма мурожаатини имзоланганлигини бириктириш имконияти бўлмаган тақдирда, мурожаат мурожаатни тузган шахснинг имзоси ва қўшимча равишда фамилияси (исми, отасининг исми) бириктирилиши лозим.\nКўриб чиқилмайдиган мурожаатлар: яширин мурожаатлар; ваколатлари тасдиқланмаган тегишли ҳужжатлари мавжуд бўлмаган жисмоний ёки юридик шахслар орқали тақдим этилган мурожаатлар; қонунчилик билан белгиланган талабларга жавоб бермайдиган мурожаатлар.\nАгар Сиз, бизнинг жавобимиздан қониқиш ҳосил қилмасангиз, Ички Ишлар Вазирлигида жисмоний ва юридик шахсларнинг мурожаатларини қабул қилиш хар куни соат 10:00 дан 12:00 гача фуқароларни қабул қилиш биносида қуйдаги манзилда амалга оширилади: Тошкент шахри Ю.Раджабий кучаси 1 уй. Мўлжал «Космонавтлар» метро бекати. Шунингдек "1102" ягона ишонч телефони орқали қабул қилинади.\nИчки ишлар вазири Бобожонов Пўлат Раззақович қабулига ёзилиш учун Ички ишлар Вазирлигига ариза билан мурожат қилиш зарур, ариза кўриб, ўрганиб чиқилгандан сўнг қўшимча маълумот сифатида қабул қилиш куни ва вақти ҳақида маълумот берилади.\nЎзбекистон Республикаси Ички ишлар вазири ўринбосарлари қабулга қатнаша олмаган тақдирда маъсул бошқарма бошлиқлари томонидан жисмоний ва юридик шахсларнинг мурожаатларини қабул қилиш амалга оширилади.


Газета Норма маслахатчи / 2013 год / № 47 / Бизнинг лойиҳалар\nЎтган ҳафтада «NORMA» газеталари бирлашган таҳририяти» ва «NORMA» профессионал ривожланиш маркази бухгалтерлар учун семинар ўтказди. У иқтисодий жиноятлар мавзусига бағишланди. Ҳуқуқшунос экспертлар Элеонора Мазурова «Mirobod Kollegiyasi» адвокатлар ҳайъатининг аъзоларидан бири ва «Фидес» адвокатлик фирмасининг бошқарувчи шериги Ринат Ахмедшин семинар иштирокчиларига бухгалтерия ҳисоби мутахассислари кўпинча жавобгарликка тортиладиган иқтисодий соҳадаги ҳуқуқбузарликларнинг турлари, уларни ким ва қандай қилиб аниқлаши, маъмурий ёки жиноят иши қўзғатилган чоғида нима қилиш кераклиги тўғрисида гапириб бердилар.\nБошловчилар эслатиб ўтдиларки, солиқлар ва бошқа мажбурий тўловларни тўлашдан бўйин товлаш, бухгалтерияга оид ва бошқа ҳисоб ҳужжатларини яшириш, йўқ қилиш, сохталаштириш, шунингдек олинган фойда ёки мол-мулкни яшириш, ўз мулкий мажбуриятларини бажармаслик, мол-мулкни йўқ қилиш ёки бошқа шахсга ўтказиш – буларнинг барчаси солиқ солинадиган базани камайтиришга олиб келади ва улар маъмурий ёки жиноий жавобгарликка тортиш учун асос бўлиши мумкин. Масалан, сизнинг олдингизда кредиторлик қарзи бор бўлган компанияга товар етказиб беришда давом этишингиз учун сизни қоидабузарликни содир этишда кўмаклашганлик учун жавобгарликка тортишлари мумкинлигини баъзилар билмаган эдилар.\nТингловчиларда дебиторлик қарзи масаласи катта қизиқиш уйғотди. Экспертлар бундай қарз мавжуд бўлганда ҳеч ҳам орқага сурмасдан, дарҳол ундирув ҳужжатларини тайёрлаш ва уларни суд муҳокамасини бошлаш учун юристга топширишни маслаҳат бердилар. Чунки бу ишни ўз вақтида қилмаслик ва бухгалтериянинг ҳаракатсизлиги кейинчалик мансаб совуққонлиги сифатида талқин этилиши эҳтимолдан холи эмас. Тўлов муддатини кечиктириш мумкинлиги тўғрисидаги саволга бошловчилар бунинг учун қўшимча битимни расмийлаштириш лозимлигини тушунтирдилар. Бироқ хавфдан холи бўлишни таъминлаш мақсадида ҳар эҳтимолга қарши қарз юзага келган пайтдан бошлаб 90 кун ўтишини кутмасдан уни ундириш учун судга мурожаат қилиш керак.\nБошловчилар бизнинг қонунчилигимиз кейинги йилларда иқтисодий жиноятларга қарши жазо чораларини анча либераллаштирганлигини таъкидладилар. Чунончи, масалан Жиноят кодексининг 167-«Ўзлаштириш ёки растрата йўли билан талон-торож қилиш» ва 168-«Фирибгарлик», 170-«Алдаш ёки ишончни суиистеъмол қилиш йўли билан мулкий зарар етказиш» ва 184-«Солиқлар ёки бошқа мажбурий тўловларни тўлашдан бўйин товлаш» моддаларида етказилган моддий зарар қопланган (солиқлар ва бошқа мажбурий тўловлар тўлиқ тўланган) тақдирда, озодликдан маҳрум этиш тарзидаги жазо қўлланмаслиги назарда тутилган.\nЖиноий йўл билан олинган даромадларни легаллаштириш мавзуси қизғин муҳокама қилинди. «Жиноий фаолиятдан олинган даромадларни легаллаштиришга ва терроризмни молиялаштиришга қарши курашиш тўғрисида»ги Қонуннинг (26.08.2004 йилдаги 660-II-сон) 3-моддасига биноан ушбу ҳуқуқбузарлик мулк (пул маблағлари ёки бошқа мол-мулк) жиноий фаолият натижасида топилган бўлса, уни ўтказиш, мулкка айлантириш ёхуд алмаштириш йўли билан унинг келиб чиқишига қонуний тус беришдан, шунингдек бундай пул маблағлари ёки бошқа мол-мулкнинг асл хусусиятини, манбаини, турган жойини, тасарруф этиш, кўчириш усулини ёхуд пул маблағларига ёки бошқа мол-мулкка бўлган ҳақиқий эгалик ҳуқуқларини ёки уларнинг кимга қарашлилигини яширишдан ёхуд сир сақлашдан иборат бўлган, жиноий жазоланадиган ижтимоий хавфли қилмишдир.\nБошловчилар бундай айблашларда ҳуқуқни муҳофаза қилиш органлари даромадлар ҳақиқатан ҳам нолегал олинганлигини исботлашлари кераклигини таъкидладилар. Элеонора Мазурова ўз навбатида жиноят ишини юритиш жараёнида ҳар бир гумонланувчи шахс ўзининг айбсизлигини исботламасликка ҳақли эканлигини эслатди.\nВа, албатта, агар сизга нисбатан жиноят ёки маъмурий иш қўзғатилса, нима қилиш кераклиги масаласи ҳеч кимни лоқайд қолдирмади. Экспертлар ваҳимага тушмасликни, балки дарҳол малакали юридик ёрдамга мурожаат қилишни тавсия этдилар. Бундай вазиятда ўз ҳуқуқларингизни билишингиз, нима учун айблаётганликларини билишингиз, тушунтиришлар беришингиз, ортиқча гапирмаслигингиз, ўзингизга, оила аъзоларингизга қарши гувоҳлик бермаслигингиз жуда муҳимдир. Асосийси, айбсизлик презумпциясига кўра, айби белгиланган тартибда исботланмагунча ҳеч ким айбдор деб эътироф этилиши мумкин эмаслигини унутманг. Экспертларнинг таъкидлашларича, бундай нохуш вазиятларга йўл қўймасликнинг энг яхши усули – қонун ҳужжатларига мувофиқ ишлаб, ўз ҳаракатларингиз ва ҳужжатларингизни синчиклаб текшириш ҳамда назорат қилиш, хатоларга йўл қўймаслик ва ҳуқуқбузарликларни содир этмасликдир.\nСеминар амнистия – «мушкул» вазиятга тушиб қолган кишиларнинг аҳволини енгиллаштирадиган давлат ҳужжати тўғрисидаги масала билан якунланди. Амнистия у чиқарилгунга қадар содир этилган ҳодисаларга татбиқ этилади. Чунончи, агар ҳуқуқбузарлик 2013 йил 30 ноябрида содир этилган, Олий Мажлис Сенатининг амнистия тўғрисидаги қарори 2013 йил 1 декабрда чоп этилган бўлса, у ана шу жиноятга ҳам татбиқ этилади. Агар киши буни хоҳламаса, амнистияни қўллаш мумкин эмас, ундан эса фақат бир марта фойдаланиш мумкин.\nСаволлар кетма-кет ёғилди, иштирокчилар уларга доир жавобларни муҳокама қилиб, ўз мисолларини келтирдилар, тажрибаларини баҳам кўрдилар. Тингловчиларни қуйидаги саволлар қизиқтирди:\nАгар бухгалтер иш берувчи билан меҳнат шартномасини тузиш чоғида унда маъмурий ёки жиноий ҳуқуқбузарлик аниқланган тақдирда унинг учун жавобгар бўлмаслигини назарда тутса, у бундай муаммолар унга дахл этмаслигига ишончи комил бўлиши мумкинми?\nЙўқ, раҳбарият билан бундай келишувлар кучга эга эмас ва сизни бухгалтерия ҳисоби ва солиқ солишдаги ҳуқуқбузарликлар учун жавобгарликдан озод қилмайди, сабаби бухгалтер мансабдор шахс ҳисобланади ва у ўз хатти-ҳаракатлари учун жавобгардир.\nБола бирор-бир расмийлаштиришсиз хусусий болалар боғчасига боради. Боғча раҳбарияти ўз хизматлари учун ҳақ олади, пулни инкассациялайди. Бундай ҳолда маъмурий ёки жиноятга оид муаммолар юзага келиши мумкинми?\nМумкин, мазкур ҳолда ноқонуний йўл билан олинган маблағларни легаллаштириш ҳолати мавжуд.\nҲуқуқни муҳофаза қилиш органлари билан муносабатларда ўзини тутиш тактикаси қандай бўлиши керак?\nҲамма нарса вазиятга боғлиқ. Вазиятларнинг ҳар бири ўзига хос бўлади. Муҳими – ўзингизни йўқотманг, ўз қонуний ҳуқуқларингизни унутманг. Иккиланишсиз малакали ва виждонли юристларга мурожаат этинг.\nБухгалтер гувоҳ сифатида кўрсатмалар беришдан бош тортишга ҳақлими?\nЙўқ, қонун ҳужжатларимизга кўра барча гувоҳ сифатида кўрсатмалар беришга мажбур, уларни беришдан бош тортиш ёки аввал-бошдан ёлғон кўрсатма мураккаб оқибатларга олиб келади.\n4 соатдан кўпга чўзилган семинар бир зумда ўтиб кетди. Ҳеч ким кетишга шошилмасди. Долзарб ахборот, амалий маслаҳатлар ва шахсан маслаҳат олиш хоҳиши кўпчиликни ўз ишларини унутишга мажбур қилди. Уни якунлаган қизғин қарсаклар семинар ҳақиқатан ҳам муваффақиятли ўтганлиги хусусида далолат берди.


Регби ва чим устида хоккей спортининг мутасаддилари билан онлайн учрашув / Olamsport.com\n29 авг 08:51\nРегби ва чим устида хоккей спортининг мутасаддилари билан онлайн учрашув\nТеглар : РегбиЧим устида хоккей\nЮртимизда ўйин спорт турларини янада ривожлантириш, терма жамоаларимизни қитъа ва жаҳон ареналаридаги нуфузини тиклаш мақсадида янги лойиҳалар устида муҳокамалар олиб борилмоқда.\nКеча МОҚ ҳамда Жисмоний тарбия ва спорт вазирлиги раҳбарияти регби ҳамда чим устида хоккей федерациялари мутасаддилари билан онлайн учрашувда мазкур спорт турларини янада ривожлантириш борасида фикр алмашишди.\nРегби юртимизда нисбатан ёш, чим устида хоккей эса ўтмишда шонли тарихга эга спорт тури ҳисобланади. Зеро, Собиқ Иттифоқ даврида “Андижанка” жамоаси чим устида хоккей бўйича бир неча бор мамлакат чемпиони бўлган, терма жамоанинг асосини ушбу клуб ўйинчилари ташкил этарди. Спортчилармиз эса жаҳон чемпионати ва Олимпиадаларда иштирок этиб этиб келишган.\nБироқ бугунги даврга келиб, ҳар икки спорт турида бошқа ўйин спорт турларида бўлгани каби асосий терма жамоанинг мунтазам шуғулланиши учун сифатли майдоннинг йўқлиги, ўқув-машғулот йиғинларининг доимий ташкил этилмаслиги каби муаммоли масалалар бонг уриб келган. Бугун терма жамоа таркибини яна бир карра саралаб, уларнинг шуғулланишлари учун қулай шарт-шароитлар яратиш, инвентар ва йиғинлар учун етарли маблағлар ажратиш каби масалалар муҳокама қилинди. Ўз навбатида МОҚ раҳбари мазкур йиғилиш борасида ўз фикрларини билдириб ўтди.\n“Йиллар давомида шундай ажойиб спорт турларини бироз беэътибор қолдириб келганмиз. Спортчилар учун майдон топиш, ҳақиқатда ҳам, асосий масалалардан бири. Мураббийларимиз ва федерация мутасаддилари керакли жойларни танлаб олишса, майдон топиш масаласини ҳал қилишга ёрдам берамиз. Кейинги қадамда вилоят бўлимлари фаолиятини кучайтириш керак. Шунда терма жамоани янада кучайтириш мумкин”, – деди Рустам Шоабдураҳмонов.\nУчрашув давомида МОҚ ҳамда Жисмоний тарбия ва спорт вазирлиги раҳбарияти спортчиларнинг карантин қоидаларига амал қилган ҳолда машғулотларни давом эттиришларини сўраб қолишди.\nЧим устида хоккей жамоамизда хорижлик мураббий иш бошлайди 0\n2030 йилда 3x3 хоккей Қишки Олимпия ўйинлари дастурига киритилиши мумкин 0\nРегби бўйича талабалар лигаси якунланди 0


Фуқаролик беришда давлат тилини билиш шарт қилиб қўйилди\nОлий Мажлис Сенати ўтган ҳафта якунида янги таҳрирдаги “Ўзбекистон Республикасининг фуқаролиги тўғрисида”ги қонунни маъқуллади. Бу ҳақда Сенат ахборот хизмати маълумот тарқатди.\nСенатнинг иккинчи ялпи мажлиси доирасида 28 февраль куни фуқароликка оид қонуннинг янги таҳририни муҳокама қилган сенаторлар мазкур қонуннинг амалдаги таҳрири 28 йил аввал қабул қилингани ва унинг деярли барча нормалари эскириб, замон талабларига жавоб бермай қўйганини таъкидлаганлар.\nҚонунда яшаш гувоҳномаси, хорижий давлат фуқароси, хорижда доимий яшовчи шахс, фуқаролиги бўлмаган шахс ва бошқа тушунчаларга изоҳ берилган. Қонуннинг асосий принциплари этиб ягона фуқаролик, тенг ҳуқуқлик, фуқаросизликни қисқартириш ва очиқлик тамойиллари белгиланган.\nҚонуннинг 6-моддасида 1995 йил 1 январига қадар Ўзбекистонга кириб келиб, доимий рўйхатдан ўтган, хорижий давлат фуқаролигини қабул қилмаган ва ушбу қонун кучга киргунга қадар Ўзбекистонда яшаш гувоҳномаси асосида истиқомат қилган шахс истак билдирган тақдирда Ўзбекистон фуқароси сифатида тан олиниши қайд этилган.\nПрезидентнинг Ўзбекистон фуқаролиги масалаларини ҳал қилиши бўйича конституциявий ваколатларини амалга ошириш учун давлат раҳбари ҳузурида 5 йил муддатга Фуқаролик масалалари бўйича комиссия ташкил этилиши айтилган.\nБундан ташқари, қонун билан фуқароликка даъвогар шахснинг давлат тилини мулоқот қилиш даражасида билишига оид талаб ҳам киритилмоқда. Давлат тилини билиш даражасини аниқлаш тартиби Вазирлар Маҳкамаси томонидан тасдиқланади.\nШу ўринда сенаторлар фуқаролик олиш учун мулоқот қилиш даражасида давлат тилини билиш тўғрисидаги меъёрнинг нақадар зарурлиги юзасидан изоҳ сўраганлар. Газета.уз хабарига кўра, Ички ишлар вазирлиги Миграция ва фуқароликни расмийлаштиришбош бошқармаси бошлиғи Улуғбек Муҳамедов мазкур талаб Ўзбекистон фуқаролигини олишни истаган шахснинг бу давлат, миллат ва мамлакатга ҳурмати ифодаси ўлароқ киритилганини айтган.\n“Агар АҚШ, Россия ва бошқа қатор давлатларнинг халқаро тажрибасига назар ташласак, у ерда давлат тилини билишдан ташқари ўша мамлакатнинг тарихини билишга оид шартлар ҳам бор. Аммо биз буни киритиб ўтирмадик”, деган У. Муҳамедов.\nҚонунда фуқароликка қабул қилишнинг умумий тартибидан ташқари қонун билан унинг соддалаштирилган ва истисно тартиблари ҳам жорий қилинмоқда.\nАввалроқ Озодлик Ўзбекистон президенти Ш.Мирзиёев 24 январь куни парламентда қилган йиллик мурожаатида “фуқаролик масалаларига оид қонунчиликни такомиллаштириш орқали инсон ҳуқуқларини таъминлаш” зарурати ҳақида гапиргани ҳақида хабар қилганди.\nВазирлар Маҳкамаси бу масалани Олий Мажлис Қонунчилик палатаси билан ҳамкорликда кўриб чиқиб, жорий йил 1 майга қадар тегишли қонун лойиҳаларини тақдим этиши лозим”¸ деганди Шавкат Мирзиëев ўз мурожаатида.


Telegram яна бир қулайлик билан бойитиляпти! - Terabayt.Uz\nЎзбекистонда жуда оммалашган Telegram мессенжери яқиндагина 7.1 версиясида чиқиб, кўплаб янги имкониятлар олиб келган эди. Бу дастур жорий йилнинг сентябрида энг оммабоп иловалар топ-ўнталигига ҳам кирган.\nЎҚИНГ: Қарши олинг: Telegram.org сайти ҳам энди ўзбек тилида!\nTelegram Info норасмий ресурси хабарига кўра, мазкур мессенжер дастурчилари яна бир янги функцияни синовдан ўтказишмоқда. Фойдаланувчиларга у навбатдаги янгиланиш билан етиб келади.\nБиламизки, Telegram-каналда ҳамда гуруҳда бирор хабарни чатнинг тепасига бириктириб қўйиш мумкин. Манбага кўра, янгиланганидан сўнг мессенжердаги шахсий ёзишмаларда ҳам ушбу функция бўлади. Бу имконият Telegram’нинг барча платформалардаги версиялари учун тақдим этилади.\nХабарда айтилишича, шахсий чатларда хабарни бириктириб қўйиш функцияси мессенжернинг синов серверидаги Telegram версияларида ҳозирданоқ ишламоқда.


Депрессияга қарши курашишнинг энг оддий усули аниқланди\nДепрессияга қарши курашишнинг энг оддий усули...\n26.04.2018 13:04 0 358\nХалқаро илмий гуруҳ аъзолари жисмоний фаолият руҳий тушкунликнинг ривожланишига тўсқинлик қилиши мумкинлигини аниқлади. Таъкидланишича, тадқиқотчилар 266 939 нафар ақлий соғлом кишининг 49 та тадқиқот натижаларини таҳлил қилдилар. Уларнинг 47 фоизи эркаклардир.\nМониторингнинг ўртача муддати 7,4 йилни ташкил этди. Кузатув давомида тана вазни, ёмон одатлар мавжудлиги ва умумий жисмоний кўрсаткичлар ҳисобга олинди.\nМутахассисларнинг аниқлашича, жисмоний фаоллиги юқори бўлган одамларнинг ёши ёки яшаш жойидан қатъи назар депрессия ривожланиши эҳтимоли камроқ экан.\nУлар депрессиянинг ривожланишида спортнинг таъсирини таҳлил қилишни режалаштиришмоқда.\nХориж 27/07, 23:31\nОлимлар «оналик инстинкти» миянинг қаерида жойлашганини топишди\nЖамият 18/03, 12:10\nФаст-фудлар депрессияга олиб келиши аниқланди


«Миллий» стадионининг номи ўзгарди - EFFECT.UZ\n. 17:30 | 01.05.2021\nБугун, 30 апрель куни стадион пештоқидан “Миллий” номи олиб ташланди.\nТаъкидлаб ўтиш жоизки, 2018 йилда ЎФА ташаббуси билан «Бунёдкор» деб атаб келинган ўйингоҳ номи «Миллий» стадионга ўзгартирилган эди. Ўша вақтда арена Ўзбекистон миллий ва Олимпия терма жамоаси иштирокидаги ҳамда халқаро мақомдаги ўйинларга мезбонлик қилиши белгиланганди.\nМаълумот учун, «Бунёдкор» стадиони 34 минг томошабинга мўлжалланган бўлиб, у 2012 йил августда фойдаланишга топширилган. Стадионнинг очилиши маросими 2012 йил 28 сентябрда бўлиб ўтган. Стадионидаги илк расмий ўйин эса 2013 йил 26 мартда Ўзбекистон ҳамда Ливан терма жамоалари ўртасида бўлиб ўтган.\nTeglar:Livan, Бунёдкор, Миллий, Ўзбекистон


Ички ишлар вазирлиги вакили Қобул Нақибовга нисбатан жиноий иш қўзғатилгани ҳақидаги хабарларни тасдиқламади.\nУнга кўра, ҳозирда Тошкентнинг собиқ бош милиционери ишдан олиниб, расман таътилига чиқарилган.\nНақибовнинг ишдан олинишини ўз фаолияти давомида унга дуч келган инсон ҳуқуқлари фаоллари олқишламоқда. 2006 йил ноябр ойида таниқли ҳуқуқ химоячиси Елена Урлаева полковник Нақибов кирдикорларини тергов қилишни сўраб, Ўзбекистон Бош прокурори Рашид Қодиров ҳамда Ички ишлар вазири Баҳодир Матлубовга хат билан мурожаат қилган.\nЎз хатида Урлаева Нақибовнинг Учтепа тумани ҳокими вазифасини эгаллаб турган пайтда катта миқдорда давлат пулини ўзлаштиргани ва шу тариқа шаҳар ички ишлар бошқармаси бошлиғи лавозимини 400 минг АҚШ долларига сотиб олгани ҳақидаги маълумотларни текширишни сўраган.\nТаниқли ҳуқуқ ҳимоячиси Елена Урлаева Нақибов томонидан калтакланган.\n1998 йилда Тошкентнинг Мирзо-Улуғбек райони ички ишлар бошқармаси бошлиғи вазифасини эгаллаган Нақибов билан ўзининг дастлабки тўқнашувини Урлаева жуда яхши эслайди.\n- 98 йил эсимда. Ўшанда Нақибов шахсан менга ва акамга ташланиб, бизни буға бошлади. У бизнинг қўлларимизни қайириб, камерасига тиқиб қўйди. Аслида, биз Мирзо-Улуғбек ИИБсига Нақибов қўлида ишлаган Болтабоев Мақсуднинг безориларча ҳатти-ҳаракатлари устидан шикоят қилиб келган эдик,- дея эслайди ҳуқуқ ҳимоячиси.\nУнинг қизил галстугини эсдан чиқармайман\nНақибов билан учрашувимни бир умр эсимдан чиқмайман, дейди мухолифатдаги “Озод деҳқонлар” партиясининг етакчиси Нигора Ҳидоятова.\n2004 йилда маҳаллий ҳокимлик идораларидан норози бир гуруҳ чолу-кампирлар Нигора Ҳидоятовани хусусий уй-жой мулкдорлари ширкати мажлисига чақиришади. Мажлисга Учтепа ҳокими Нақибов ҳам ташриф буюради.\nН.Ҳидоятова: Нақибов менда жирканч таассурот қолдирди.\n- У менда жирканч таассурот қолдирди. Мен орқа қаторда ўтириб, Нақибовнинг гапларини эшитиб турдим. Шу пайтгача ҳукумат вакилларидан ҳеч кимни кўрган эмас эдим. Эгнида қимматбаҳо костюм ва бўйнида қип-қизил галстук... Бир маҳал у: “Биласизми, ҳозир қийин даврда - ўтиш даврида яшаяпмиз”, деб гапирииб қолди. Мен эса ҳазил қилиб, “Бу дунёдан нариги дунёга ўтиш давридами?”, деб луқма ташладим. Ҳазилимдан қутириб кетган Нақибов: “Милиция, бу хотинни олиб чиқинглар!”, деб бақира кетди ва мени мажлисдан четлаштирди,- дея эслайди Нигора Ҳидова.\nЕлена Урлаевага кўра, Нақибов Тошкент шаҳар ички ишлар бошқармасига бошлиқ бўлиб келганида у ерда қийноқлар қўллаш амалиёти кучайган. Унинг бош прокурор ва ички ишлар вазирига ёзган хатида айтилишича, Нақибов ҳатто ўз оила аъзоларига нисбатан ҳам зўравонлик қилган.\n“2004 йилда Нақибов, болаларини боқа олмасдан ундан пул сўраб келган хотинларидан бирини Учтепа туман милиция ҳибсхонасига қамашни буюрган” деб ёзади Урлаева.\nНақибов Мирзиеёвнинг одами эдими?\nUzmetronom мустақил интернет нашрининг ёзишича, полковник Нақибовнинг ишдан олинишига унинг Ички ишлар вазири Баходир Матлюбов билан муносабатларидаги келишмовчиликлар сабаб бўлган.\nUzmetronom бош муҳаррири Сергей Ежковнинг ўз манбаъларига таяниб айтишича, Нақибовнинг ишдан олиниши айни пайтда Тошкентда олиб борилаётган “шаҳарни тозалаш” кампаниясининг бир қисмидир.\n16 феврал куни Тошкент шаҳар ҳокими Абдуқаҳҳор Тўхтаев ўз лавозимидан бўшатилган эди. Хабарларга кўра, Тўхтаев билан бирга шаҳар маъмуриятининг яна 16 мулозими ишдан ҳайдалган, Тўхтаевнинг ўзига нисбатан эса жиноий иш очилган.\nЎзбекистон Бош вазири Шавкат Мирзиёв.\nМустақил манбаларга кўра, мазкур жараёнларга шаҳарга "ўз одамларини" жойлаштиришга ҳаракат қилаётган Ўзбекистон Бош вазири Шавкат Мирзиёев бош-қош бўлмоқда.\nЛекин айни пайтда, Ўзбекистон "Эрк" мухолифат партияси етакчиси Муҳаммад Солиҳ яқинда эълон қилган мақолаларидан бирида Тошкент ИББсининг собиқ бошлиғи Нақибовни "Шавкат Мирзиёев командасининг муҳим вакили" дея атаган эди. "Эрк" етакчисига кўра, Нақибовни ишдан олиш уринишлари ўтган йилдан бери давом этиб келган, лекин Мирзиёев командасининг бошқа бир вакили Ўзбекистон Миллий хавфсизлик хизмати раиси ўринбосари Шухрат Ғуломов аралашуви билан у ўз лавозимида қолган эди.\nЛавозимдан четлаштирилаётган одамларнинг Шавкат Мирзиёвга яқин одамлар бўлгани рост бўлса, мазкур жараёнлар Бош вазир мавқеини заифлаштиришга қаратилганини ҳам тахмин қилиш мумкин.


Афғонистондаги янги тузумни Тожикистон қандай қабул қилди? - UzAnalytics\nСуратда: Тожикистон президенти Имомали Раҳмон Покистон Ислом Республикаси ташқи ишлар вазири Махдум Шоҳ Муҳаммад Қурайшийни қабул қилди. 2021 йил 25 август, http://prezident.tj/ru/node/26368\nТожикистоннинг Афғонистон бўйча тутган позицияси – мавқеи Марказий Осиёдаги қўшни мамлакатларникидан, ҳатто ва Россия ва Хитойникидан ҳам фарқ қилади. Тожикистон президенти Имомали Раҳмон яқинда «Толибон» ҳаракатини қонуний куч сифатида тан олишга қарши эканини билдирди. Покистон тарафи билан учрашув чоғида қайд этилишича, сиёсат ва хавфсизлик соҳасидаги муаммоларни зудлик билан ҳал этиш учун Тожикистон Афғонистонда барча этник гуруҳлар, энг аввало, тожиклар иштирокида инклюзив ҳукумат тузишни зарур, деб ҳисоблайди. Баёнотда билдирилишича, тожиклар афғон халқининг тахминан 46 фоизини ташкил этади. Тожикистоннинг бундай мавқеи нима билан изоҳланади? Душанбенинг минтақадаги манфаатлари қандай? Иқтисодийми? Чегарани қўриқлаш учун қандай чоралар кўрилмоқда? Тожик экспертлари Парвиз Мулложонов, Нурали Давлатов ва Шерали Ризоён CAAN нашрига берган интервьюсида ушбу масалаларни муҳокама қилади.\nТожикистоннинг Афғонистондаги янги воқеликка нисбатан тутган мавқеи нима билан изоҳланади? У ҳатто Россиянинг Тожикистон билан хавфсизлик соҳасидаги муносабатларини (эҳтимол ЕОИИ доирасидаги иқтисодий муносабатларини ҳам) фаоллаштиришига оид кутилмалар фонида Россиянинг сиёсатига ҳам зид келмоқда. Бундан ташқари, бу Тожикистон билан хавфсизлик борасида қалин алоқаларга эга бўлган Хитойнинг мавқеидан ҳам фарқ қилади.\nПарвиз Мулложонов: Бу ўринда Тожикистон ҳукуматининг Афғонистон ва “Толибон” ҳаракатига нисбатан сиёсатига ҳал этувчи таъсир кўрсатувчи 2 та муҳим омилни қайд этиб ўтиш зарур. Биринчидан, Тожикистон ҳокимияти учун бугунги кунда хавфсизлик масалалари энг муҳим бўлиб турибди. Анъанага кўра, айнан ислом радикализмига республикада эҳтиёткорлик ва ишончсизлик билан қаралади. Назаримда, Тожикистон ҳокимияти толиблар ўзгарганига ва келгусида ўзига таҳдид қилмаслигига ишонмайди. Бугунги кунда бундай қатъий ишончсизлик нафақат ҳукуматнинг ўзида, қолаверса, умуман олганда, маҳаллий экспертлар ҳамжамиятида, сиёсий мухолифат вакиллари орасида ва Тожикистондаги жамоатчилик фикрида ҳам мавжуд. Тожикистон ҳукумати жамиятдаги, айниқса, бутунлай “Толибон”га қарши бўлган зиёлилар ўртасидаги бу кайфиятни ҳисобга олмаслиги мумкин эмас. Толибларни очиқдан-очиқ қўллаб-қувватлаш тожик жамиятида ҳукуматнинг донғи ва рейтингига ёмон таъсир қилиши мумкин.\nИккинчидан, Тожикистон ҳокимияти ва тегишли идораларининг (экспертлар ҳамжамияти сингари) Афғонистонда, биринчи навбатда Афғонистон шимолида анъанавий ахборот манбалари бор. Бу уларга ахборотни бевосита жойидан олиб туриш имконини беради ва бу пировардида Афғонистонда юз бераётган воқеаларнинг ишончли манзарасини ҳосил қилишда кўмаклашади. Шунга кўра, бугун Тожикистон ҳокимиятига ушбу мамлакатдан борган кишилар “Толибон” ҳаракати тузилмасида – ҳар ҳолда шимолий вилоятларда салмоқли ўрин эгаллаши яхши маълум. Бу, умуман олганда, Тожикистон ҳокимияти ва жамиятининг толибларга нисбатан ҳушёрлигини оширадиган қўшимча омил ҳисобланади.\nАлбатта, Тожикистонда нисбатан прагматик мавқеда турган алоҳида экспертлар ва сиёсатчилар, ишбилармон доиралар вакилларини ҳам учратиш мумкин, улар наздида Афғонистондаги барқарорлик энг устувор масала, уни ким таъминлаб беришининг эса аҳамияти йўқ. Бироқ бундай нуқтаи назар мамлакатдан оммалашмасдан қолмоқда; толиблар ҳокимиятни мустаҳкамлаб олса ҳам бошқа гап эди. Бу ҳолатда Тожикистон ҳокимияти ҳам Афғонистон билан муносабатларини realpolitik (немисча – ғоялар эмас, реал ҳолат ва омилларга таянувчи сиёсат) ёндашуви доирасида барпо этиб, сиёсий прагматизм мавқеига ўтиши мумкин.\nНурали Давлатов: Назаримда, Афғонистондаги қаршилик ҳаракатини президент Раҳмон гўё қўллаб-қувватлаётгани ҳақидаги гаплар муболағадан бошқа нарса эмас. Эҳтимол, бу яқинда Раҳмоннинг бўлғуси инклюзив ҳукуматга Афғонистоннинг этник тожикларини қўшишга оид сўнгги баёноти билан боғлиқдир. Аслида президент Раҳмонни биринчи навбатда Тожикистондаги хавфсизлик муаммоси жиддий ташвишга солмоқда, чунки у толиблар ким эканини ва уларнинг шу кунларда орқа-олдига қарамай бераётган ваъдалари неча пул туришини жуда яхши билади. Раҳмоннинг Афғонистондаги толибларга қарши ҳаракатни қўллаб-қувватлаш тўғрисидаги биринчи навбатда ушбу мамлакатдан терроризм тарқалиши йўлида қалқон вазифасини ўташи мумкин бўлган гуруҳга кўмаклашишдан иборатдир.\nБунга тарихимизда гувоҳ бўлганмиз. Толиблар 1996 йил кузида ҳокимиятга келгандан бери 2001 йил кузидаги мағбулиятига қадар етакчилари Марказий Осиё мамлакатларидан бўлган бир қатор террорчилик ташкилотларига бошпана берган эди. АҚШ билан НАТО армиясига қарши кураш даврида толиблар билан ёнма-ён Тожикистондан борган жангчилар ҳам курашган эди ва кўп сонли хабарларга кўра, улар анча вақтдан бери Тожикистонга қўшни ҳудудда турибди.\nРоссия толиблар билан муносабатини жуғрофий-сиёсий манфаатларидан келиб чиқиб шакллантирди, унинг маъноси Оқ уйга қанча ёмон бўлса, Кремлга шунча яхши, деган ақидадан иборат. Айнан шунинг учун Россиянинг Афғонистон бўйича махсус вакили З. Кабулов ва унинг ушбу мамлакатдани элчиси Д. Жирнов де-факто (амалда) “Толибон”нинг матбуот котибларига айланиб қолди. Россиянинг толиблар билан иттифоқи АҚШ, НАТО армиясига қарши курашга Афғонистондаги америкапараст ҳукуматни ағдариб ташлашга асосланган эди. Ушбу дастур амалга ошиб бўлди.\nАлбатта, Москва Афғонистонда ҳокимиятни қўлга киритиб бўлган толиблар билан қалин алоқа қилишга интилади. Ўз навбатида “Толибон” ҳаракатига халқаро майдонда тан олиниши учун Москванинг кўмаги зарур. Лекин ҳозирча улар ўртасидаги муносабатлар қандай ривожланишини башорат қилиш қийин. Кўп нарса толибларнинг ўзига ҳам боғлиқ. Масалан, улар Россия жанубидан бўлган террорчиларни мамлакатдан чиқариб юборадими, йўқми? Толиблар 2000 йилда Чеченистон Республикасини тан олганидан воз кечадими, йўқми?\nНазаримда, Россиянинг толибларга нисбатан “Б” режаси ҳам бор. Яқинда Тожикистонда бўлиб ўтган ҳарбий машқлар толиблар Марказий Осиё мамлакатларига таҳдид қиладиган бўлса, Россия уларга зарба беришга тайёр эканининг яққол ишорасидир. Толиблар ва Афғонистонда ин қуриб олган террорчилик гуруҳлари тарафидан тахмин қилинган таҳдид ўз навбатида Марказий Осиё мамлакатларида Россиянинг таъсирини оширади.\nХиойликлар – прагматик, улар ҳам Россия сингари жуғрофий-сиёсий мақсадларни кўзламоқда, шунинг учун уларга Афғонистонда ким билан ҳамкорлик қилишнинг фарқи йўқ. Расмий Пекин ер ости бойликларини қазиб олиш учун Афғонистонга, жумладан, Миси Айнакка жуда кўп миқдорда сармоя ётқизди. Лекин бу америкапараст ҳукумат ҳокимиятда турган пайт рўй берган эди. Толиблар Кобулни қўлга олгач, Пекин улар билан музокара қила бошлади. Толиблар Хитой учун бир қанча шартларни, жумладан, қуйидагиларни бажариши муҳим: 1) “Бир макон – бир йўл” лойиҳасига тўсқинлик қилмаслик; 2) Афғонистондаги уйғур бўлгинчиларига кўмак беришдан воз кечиш.\nЛекин ишончим комилки, толиблар ёки бошқа террорчилик ташкилотларидан Марказий Осиё мамлакатларига таҳдид юзага келганда, Пекин ҳам Россия каби минтақадаги иттифоқчиларига ёрдамга келиши аниқ.\nШерали Ризоён: Тожикистон сўнгги 25 йил давомида Афғонистоннинг қонуний ҳукумати билан ҳамкорлик қилиш мавқеини тутиб келмоқда; “Толибон” биринчи марта ҳукмронлик қилган йилларда (1996 – 2001 йй.) у билан расмий муносабат ўрнатмаган эди. Тожикистон қуйидаги сабабларга кўра Афғонистондаги воқеалардан хавотирланиб келади: 1) Марказий Осиё мамлакатларининг мустақиллиги даврида минтақа мамлакатлари икки томонлама ва кўп томонлама даражаларда халқаро терроризмга қарши курашни минтақадаги хавфсизликни таъминлаш омили сифатида белгилаб келди; 2) “Толибон” амалиёти, яъни ҳокимиятни куч билан эгаллаши ва ислом амирлиги ташкил қилиши бу ҳолатни ўз мамлакатлари, жумладан, Марказий Осиёда такрорлашни истаб қолган чекка-чуккада юрган унсурларни фаоллаштириб юбориши мумкин. “Толибон” билан боғлиқ ҳолат Марказий Осиёдаги хавфсизликни таъминлаш тизимини сезиларли даражада ўзгартирмоқда ҳамда муаммо ва таҳдидлар потенциал ҳолатидан реал ҳолатга ўтади; 3) Тожикистон Афғонистон билан энг узун чегарага эга ва шу кунларда ушбу мамлакатнинг шимолий вилоятларини чет эл, жумладан, собиқ совет мамлакатларидан чиққан террорчилик такилотлари: Ўзбекистон ислом ҳаракати (ЎИҲ), “Жамоати Ансоруллоҳ”, Шарқий Туркистон ислом ҳаракати (ШТИҲ), “Лашкари Тойиба”, “Ал-Қоида” ва ҳк. жангарилари назорат қилмоқда. Келиб чиқиши Марказий Осиёдан бўлган жангарилар биринчи навбатда ўз мамлакатларига таҳдид солмоқда, шу сабабли “Толибон”нинг баёнотларига ишониб бўлмайди, улар бир гапни гапириб, амалда эса ўша террорчилик ташкилотларидан ҳужум кампанияларида фойдаланган эди.\nТожикистоннинг Россия ва Хитой билан хавфсизликни сақлаш соҳасидаги ҳамкорлигига келсак, шуни қайд этиш зарурки, ушбу мамлакатлар билан ҳам икки томонлама, ҳам кўп томонлама даражада тегишли битимлар имзоланган. Агар зикр этилган мамлакатлар “Толибон”ни Афғонистондаги қонуний ҳокимият сифатида тан оладиган бўлса, бу камида МДҲ, КХШТ ва ШҲТ доирасида мавжуд келишувларга зид келади. Шу тариқа расмий Душанбенинг мавқеи Тожикистоннинг миллий манфаатларини ва хавфсизликни таъминлаш соҳасидаги устуворликларини аниқ тушунишдан келиб чиқади.\nДушанбе Афғонистон бўйича Марказий Осиёнинг бошқа мамлакатлари билан яқиндан маслаҳатлашяптими ёки унинг тутган мавқеи мустақил бўлиб, фақат миллий манфаатларга (минтақавий эмас) асосланганми?\nПарвиз Мулложонов: Минтақа мамлакатлари, аввало, КХШТ ва ШҲТга аъзо мамлакатлар ўртасида Афғонистондаги воқеалар муносабати билан жадал муҳокама ва фикр алмашуви бўлаётганига шубҳа йўқ. Тожикистон ҳокимияти хавотирини Россия раҳбариятига етказгани ва бу тожик-афғон чегарасини мустаҳкамлаш учун қўшимча ресурслар ва қурол-яроғ ажратишга сабаб бўлганини инкор этиб бўлмайди. Айни чоқда Тожикистон раҳбарияти МДҲга аъзо бошқа мамлакатлардаги, аввало, Россиядаги ҳамкасбларининг кайфиятини ҳам ҳисобга олмоқда. Бугунги кунда МДҲнинг барча мамлакатлари қайсидир даражада Афғонистонда юз бераётган воқеаларни тушуниб олиш учун ўзига хос танаффус олди.\nШу маънода Тожикистоннинг мавқеи бошқаларникидан узилиб қолган ва бутунлай мустақил бўлиши мумкин эмас – Тожикистон ҳокимияти у ёки бу даражада иттифоқчилари фикрини ҳисобга олиши шарт. Тожикистоннинг нисбатан қаттиққўл мавқеи Россия ва МДҲнинг бошқа мамлакатларидаги муайян доиралариннг фикрини ифода этаётгани эҳтимолдан холи эмас, чунки улар ҳам толибларга ишончсизлик билан қарайди. Гап шундаки, Россияда (МДҲнинг бошқа мамлакатларида бўлгани каби) толибларга нисбатан эҳтиёткорлик муносабати устун экани ҳеч кимга сир эмас, лекин буни Тожикистондаги сингари равшан ва очиқ деб бўлмайди.\nНурали Давлатов: Бу борада аниқ маълумотлар йўқ, лекин шунга қарамай, президент Раҳмон Марказий Осиёнинг бошқа мамлакатларидаги ҳамкаблари билан маслаҳатлашув ўтказишига ишончим комил. Бу борада унинг тажрибаси бор. 1996 йилда толиблар Кобулни забт этиб, Афғонистон Ислом Амирлиги тузилгани ҳақида эълон қилгандан сўнг айнан Тожикистон раҳбарининг ташаббуси билан Марказий Осиё мамлакатлари (толиблар билан қалин алоқа қилган бетараф Туркманистонни истисно қилганда) президентлари ва Россияни тамсил қилган бош вазир Виктор Черномирдин (Борис Елцин ўша пайт қаттиқ бетоб эди) Аҳмадшоҳ Масъуд бошчилигидаги Шимолий иттифоқни қўллаб-қувватлаш тўғрисида қарор қабул қилган эди.\nТожикистонни Афғонистондаги ҳокимиятни қурол билан эгаллаб олган толибларга нисбатан мустақил сиёсат юритиши қийин. Бу ҳозирги шароитда дунё ва минтақа мамлакатлари толиблар билан ўйин қилаётгани билан боғлиқ.\nШерали Ризоён: Тожикистон сиёсий раҳбарияти барча кўп томонлама учрашувлар – халқаро тузилмалар саммитларида, шунингдек, икки томонлама учрашувларида ҳар доим Афғонистондаги вазиятга ва чўзилиб кетган можарони тинч йўл билан ҳал этишга эътибор қаратади. Марказий Осиё мамлакатлари муносабатлари жойига тушган 2017 йилдан сўнг хавфсизликни таъминлаш борасидаги минтақавий ҳамкорлик яхшиланди. Бунга Тожикистон билан Ўзбекистон ҳудудида икки мамлакат қуролли кучларининг ҳарбий машқлари ўтказилганини мисол қилиб келтириш мумкин. Сўнгги кенг қамровли ҳарбий машқлар август бошида Тожикистон жанубидаги “Ҳарб-майдон” полигонида Россиянинг 201-ҳарбий базаси иштирокида ташкил этилди.\nАфғонистондаги вазият таҳлили кўрсатишича, “Толибон”нинг ушбу мамлакатдаги вазиятни назорат қилиши қийин кечади, чунки моҳиятан олиб қараганда, ушбу ҳаракат хилма-хил гуруҳлардан иборат ва ҳозирнинг ўзидаёқ унинг турли қанотлари ўртасида рақобат кузатилмоқда. Бундай вазиятда Душанбенинг мавқеи ҳам Тожикистоннинг миллий манфаатларини таъминлаш, ҳам бутун бошли Марказий Осиёнинг барқарорлиги ва хавфсизлиги потенциалини кучайтиришга қаратилган.\nТожикистоннинг ушбу мавқеига этник омиллар сабаб бўляптими? Яъниким, “Толибон” чиндан ҳам этник тожикларнинг ҳукумат таркибига киритишини кутиш мумкинми ва шунда Душанбе уни қонуний деб тан оладими?\nПарвиз Мулложонов: Афғонистондаги тожиклар билан этник бирдамлик ҳам аҳамият касб этади, бироқ уни хавфсизлик билан боғлиқ ташвишлар билан тенглаштириб бўлмайди. Шу нуқтаи назардан, Тожикистон ҳокимияти этник тожикларнинг бўлғуси ҳукумат таркибига киритилишини, аввало, янги афғон ҳокимияти сиёсати йўналишини олдидан билиб олиш ва мўътадиллигига қўшимча кафолати бўлади, деб ҳисоблайди.\nАгар Тожикистон ҳокимияти билан доимо яхши муносабатда бўлиб қелган Шимолий иттифоқ вакиллари янги Афғонистон ҳукумати таркибига кирадиган бўлса, Тожикистон ва иттифоқчиларининг Афғонистондаги вазиятга, ҳеч бўлмаганда, билвосита таъсир кўрсатиш имконияти туғилади.\nБундан ташқари, Тожикистонда Афғонистондаги узоқ муддатли сиёсий ва иҳтисодий барқарорликни камсонли элатлар вакилларини, биринчи навбатда тожикларни ҳокимиятга жалб этмасдан туриб таъминлаб бўлмайди, деган қараш кенг тарқалган. Бошқача айтганда, пуштунлариннг сиёсий ва иқтисодий жабҳалардаги бир томонлама устунлиги Афғонистонда барқарорлик қарор топишига эш бўлмайди.\nНурали Давлатов: Йигирма йил мобайнида Тожикистон раҳбарияти учун этник омил ҳеч қандай рол ўйнагани йўқ. Расмий Душанбе учун жанубий йўналиш, яъни Афғонистон билан чегарадаги хавфсизлик масаласи биринчи ўринда туради. Фикримча, Тожикистон ҳукумати токи БМТ “Толибон” етакчиларини қора рўйхатидан ўчирмагунча, дунё мамлакатлари улар билан дипломатик муносабатлар ўрнатмагунча Афғонистон Ислом Амирлигини тан олишга шошилмайди.\nШерали Ризоён: Тожикистон мустақилиллигининг дастлабки кунларидан бошлаб Афғонистон билан ҳамкорлик сиёсатида этник масалани кўндаланг қилиб қўймаган ва ушбу мамлакатнинг қонуний ҳукумати билан ўзаро муносабатларини изчил кенгайтириб борган эди. Тожикистон сиёсий раҳбариятининг Афғонистондаги вазият бўйича берган баёнотида кўп миллатли Афғонистондаги барча этник гуруҳларнинг манфаатларини таъминлаш зарурлиги қайд этилади. Тожиклар ҳақида гап кетганда, шуни таъкидлаш жоизки, Улар Афғонистондаги тубжой аҳоли ҳисобланади ва уларнинг сони Тожикистондаги тожиклар сонидан кўп. Улар камсонли элат ҳам эмас ҳамда барча соҳалар: ҳокимият, бизнес, фуқаролик жамияти ва ҳк.да ўзининг кўпсонли вакилларига эга. Тожикистон мавқеи, агар Афғонистондаги этник гуруҳлар ҳақлари камситиладиган бўлса, бундай тинчлик омонат бўлади ва марказий ҳокимият уларни қатағон қилади, деган хавотирга асосланади. Бундай ҳолатда Афғонистондаги гуманитар фалокат миқёси янада кенг бўлади.\n“Толибон”нинг ўзига келсак, у, пуштунлар жараёнларнинг марказида туради, деб қарайдиган ҳаракатдир, улар сафида бошқа халқлар вакиллари кам ва толибларнинг умумий сиёсатига таъсир кўрсатиш имконига эга эмас. Шунга кўра, президент Имомали Раҳмоннинг баёнотидан келиб чиқиб, Тожикистон Афғонистоннинг барча ватандошлари иштирокида ва уларнинг тузилган истаги билан, аммо “Толибон”нинг ҳозирги устунлигисиз тузилган ҳокимиятни тан олади, деб хулоса қилиш мумкин.\nДушанбе Жанубий Осиё, жумладан, Покистон ва Ҳиндистон йўналишида қандай ташқи сиёсат юритмоқда? Тожикистонда Жанубий Осиё мамлакатлари билан эҳтимол тутилган иқтисодий алмашув кучайиши ҳақида одамлар нима деб ўйлаяпти? Тожикистоннинг Жанубий Осиёда қандай иқтисодий манфаатлари бор?\nПарвиз Мулложонов: МДҲ мамлакатлари ва ХХР билан муносабатларга солиштирганда, Тожикистониннг жанубий йўналишдаги ташқи сиёсати иккинчи даражали бўлиб қолмоқда. Шу билан бирга, Тожикистон ҳокимияти CASA – 1000 лойиҳасини амалга оширишга биринчи даражали аҳамият бермоқда ва у мамлакатни ривожлантиришнинг кейинги ўн йиллик стратегиясидан жой олган. Бундан ташқари, йирик тожик бизнеси транспорт йўлларини жанубий йўналиш, Жанубий Осиё, Покистон ва Ҳиндистон томон ривожлантиришдан манфаатдор. Ҳисобланишича, ушбу йўл мамлакатнинг узил-кесил жуғрофий-сиёсий халта кўчадан чиқиши учун энг қулай йўналишдир; бундан ташқари, жанубий маршрут бўйлаб товарларни етказиб бериш МДҲ мамлакатлари ҳудуди орқали ташишдан анча арзонга тушади.\nПокистонга келсак, назаримда, МДҲ мамлакатларида Исломободга нисбатан анча-мунча аччиқланиш ва норозилик тўпланиб қолган. Умуман, Покистоннинг Афғонистондаги сиёсатига минтақани потенциал жиҳатдан беқарорлаштириши мумкин бўлган қўшимча салбий омил сифатида қаралади. Президент Раҳмоннинг сўнгги баёноти Тожикистоннинг МДҲ бўйича иттифоқчилари аксарияти қўшиладиган мана шу умумий норозиликни акс эттирса, ажаб эмас.\nШунга кўра, тахмин қилиш мумкинки, мабодо Афғонистондаги инқироз чуқурлашадиган бўлса, Тожикистон Ҳиндистон билан яқинлашиш учун муайян қадамлар қўйишини кутса бўлади, чунки ушбу мамлакатга Покистоннинг жуғрофий-сиёсий таъсирига тобора кўпроқ қарама-қарши куч сифатида қаралмоқда.\nНурали Давлатов: Тожикистон ҳукуматинингстратегик мақсадларидан бири коммуникация халта кўчасидан чиқишдир. Тожикистон учун Тожикистонининг Гвадар портидан ҳамда Хитой ва Покистон иқтисодий коридоридан самарали фойдаланиш муҳим. Мамлакатимиз ёзда ортиқча электр қувватини Жанубий Очсиё мамлакатлари, биринчи навбатда Покистонга ва келгусида эса Ҳиндистонга экспорт қилиш учун CASA – 1000 лойиҳасида фаол иштирок этмоқда.\nШерали Ризоён: Покистон билан Ҳиндистон Афғонистонда жиддий рақобатлашмоқда. Моҳиятан Покистонни ёқловчи куч бўлган “Толибон” устунлиги Ҳиндистонга маъқул эмас. Покистон билан Ҳиндистон Марказий Осиёда ҳам рақобатлашмоқда, бироқ расмий Душанбе иккала мамлакат билан ҳам қалин ўзаро муносабатлар ўрнатишга муваффақ бўлди. Тожикистонни Покистон билан юксак даражадаги қалин мулоқот боғлаб туради. Покистон билан Ҳиндистон (келгусида) CASA – 1000 узатиш линияси орқали экспорт қилинадиган электр қувватининг потенциал харидорларидир. Гарчи ушбу линия ҳақида турлича баҳолар айтилаётган бўлса-да, унинг долзарблиги сақланиб қолади, чунки ушбу мамлакатлар аҳолиси сони ва иқтисодиётининг ўсиши у ерларда электр қуввати истеъмоли ҳам жиддий тарзда ўсишига сабаб бўлади. Яна бир муҳим лойиҳа сифатида Тожикистон билан Покистонни ўзаро ажратиб турган Ваҳан коридоридан фойдаланишни тилга олиш мумкин. Читрал (Покистон) билан Ишкашим (Тожикистон) ўртасида автомобил йўли қурилиши иккала мамлакатнинг йўл инфратузилмасини туташтиради ва Тожикистон баробарида Марказий Осиёнинг бошқа мамлакатларига ҳам Гвадар портига чиқиш имконини беради. Шу маънода Тожикистон Жанубий Осиё мамлакатлари билан алоқаларни кенгайтиришдан манфаатдор, чунки бу йўналиш кўп жиҳатдан мамлакатнинг ўз олдига қўйган стратегик мақсадларига эришишга: коммуникация халта кўчасидан чиқиб, транзит мамлакатига айланишига ёрдам беради.\nТожикистонда чегарани муҳофаза этиш учун қандай чоралар кўрилмоқда ва 2001 йилдан сўнг юз берганидек, радикал фикрловчи кишилар ва ғояларнинг мамлакатга кириб келиши мумкинми?\nПарвиз Мулложонов: Мендаги маълумотларга кўра, Тожикистон ҳокимияти бугун чегарани бутунлай ёпиш бўйича бемисл чораларни кўрмоқда. Бу ишга қўшимча кучлар, ташкилий ва молиявий ресурслар йўналтирилган, чегарани мустаҳкамлаш бўйича қўшимча ишлар амалга оширилган, вазият кескинлашадиган бўлса, КХШТ бўйича иттифоқчиларга ёрдам сўраб мурожаат қилиш ёки захирадаги ҳарбий хизматчиларни ва жойлардаги талабгорларни сафарбар қилиш мумкин бўлади.\nАксарият тожик экспертлари билдиришича, яқин ойларда чегарадан гуррос-гуррос бўлиб ўтиш эҳтимоли жуда кам – биринчидан, бугун толиблар Афғонистонда ўз ҳокимиятини мустаҳкамлаш билан овора. Иккинчидан, толиблар мамлакатга инвестициялар жалб этиш учун ўзининг халқаро обрўсини мустаҳкамлашдан манфаатдор. Шунинг учун улар Афғонистон шимолида тўпланиб қолган марказий осиёлик экстремистларнинг чегарадан ёриб кириш борасидаги уринишларига тўсқинлик қилиши турган гап.\nШу билан бирга, толиблар Афғонистоннинг шимолидаги вилоятларини забт этишда кўмакчи бўлган жойлардаги иттифоқчиларидан воз кечиши даргумон. Шунинг учун экстремистлар мамлакатдаги базаларини толибларнинг умумий назорати остида сақлаб қолиш имкониятига эга бўлади. Уларга чегарада улкан қўпорувчилик қилишга рухсат этилмайди, лекин қўшни мамлакатларга нисбатан фитна қилишни бемалол давом эттириши мумкин. Шу маънода Тожикистондаги кўпчилик экспертлар тахмин этишича, Афғонистон “Толибон” режими даврида нафақат минтақада, қолаверса, ундан ташқарида ҳам экстремистик мафкурани тарқатишнинг янги марказига айланиб қолиши ҳеч гап эмас.\nНурали Давлатов: Толиблар раҳбарлигидаги Афғонистондан келиши мумкин бўлган таҳдидларни ҳисобга олиб, президент Раҳмон яқинда 20 минг захирадаги ҳарбий хизматчи сафарбар этилишини эълон қилди, улар хавф туғиладиган бўлса, чегараларни ҳимоя қилади.\nМен Тожикистоннинг чегара қўшинлари ва армияси шай ҳолатда турибди, деб айта оламан. Таҳдид пайдо бўладиган бўлса, Россия ва қатор қўшни мамлакатлар, эҳтимол Хитой ҳам Тожикистонга ҳарбий контингентини юборади.\nБироқ толиблар ҳокимиятга келиши билан яна бир жиддий хавф пайдо бўлди. Бу АҚШ билан НАТО қўшинларининг Афғонистондан олиб чиқилгандан сўнг ҳосил бўладиган онгнинг радикаллашувидир. Гап шундаки, экстремистлар ва радикаллар, модомики, толиблар дунёнинг энг кучли армияларини тор-мор этган экан, улар кураши давомида фойдаланган ғайриинсоний усуллардан ўрнак олса бўлади, деган хулосага келиши мумкин. Унутмаслик керакки, ҳозирги дунёда онгнинг радикаллашуви ХХ асрда бўлганидек, чегарани ноқонуний кесиб ўтиш ва махфий адабиётни яширин тарқатиш билан эмас, интернет орқали тарқатилади, уни ҳар доим ҳам тўлиқ назорат қилиб бўлмайди.\nШерали Ризоён: Сўнгги 20 йилда Тожикистонда жануб йўналишидаги чегараларни мустаҳкамлаш бўйича бир қанча чоралар кўрилди. Тожикистон чегарачилари бир неча йил давомида ҳар йили чегарани ноқонуний кесиб ўтиш ҳолатлари олдини олмоқда, аммо 2009 йилдан сўнг Афғонистон шимолий чегараларида чет эл жангарилари пайдо бўлиши билан у ерда вазият ўзгара бошлади ва Тожикистон ушбу масалага жиддий эътибор қаратадиган бўлди. Чет эллик жангариларнинг чегарадан ўтиб келиши эҳтимоли кам, чунки: 1) улар барчаси “Толибон” сингари ташқи кучларга қарам, яъни уларни минтақадаги ўйинчилар қўллаб-қувватламоқда ва ўша кучларнинг тегишли рухсатисиз бу ишга қўл уриши даргумон; 2) улар сони кўп эмас, аксарияти, оилали, бола-чақали бўлиб кетган; 3) Тожикистон қуролли кучлари жанубий йўналишдан бўлган таҳдидни қайтариш учун етарли салоҳиятга эга.\nАфғонистондан радикал ғояларнинг Тожикистон ва Марказий Осиёнинг бошқа мамлакатларига кириб келишига келсак, қайд этиш лозимки, ЎИҲ ва “Жамоати Ансоруллоҳ” “Толибон”нинг келишувчан мавқеига асосланиб, минтақа ватандошларини ёллаш ҳаракатларини кучайтириши мумкин (ОАВ хабарига кўра, бу шу кунларда ҳам юз бермоқда), яъни бевосита таҳдид чиндир. Агар “Толибон” Афғонистонда ҳокимиятни мустаҳкамлаб олса, бу мамлакат бошқа мамлакатлардан радикал кайфиятдаги кишилар эътиборини тортувчи марказга айланади ҳамда Марказий Осиёнинг барча мамлакатлари учун муаммо ва таҳдидлар ортиб бораверади. Шунинг учун минтақа мамлакатлари, жумладан, асосий ўйинчилар ҳам Афғонистондаги воқеаларнинг ҳар қандай ривожланиш сценарийсига тайёр туриши зарур ва у ердан келаётган хавф ва таҳдидларни камайтириб ҳам, етарли даражада баҳоламай ҳам бўлмайди.


ИҚТИДОРЛИ ҚИЗЛАР УЛАРНИ БИРЛАШТИРГАН МУКОФОТГА ТАНЛОВ БЎЛИБ ЎТДИ » Зарафшон Газетаси\nТанловнинг тантанали очилиш маросимида вилоят ҳокими ўринбосари, хотин-қизлар қўмитаси раиси М.Ғафурова қизларни табриклаб, юртимизда иқтидорли қизларни қўллаб-қувватлаш борасида яратилган шарт-шароитлар, бунинг натижасида халқаро танловларда ғолибликни қўлга киритаётганлар сони йилдан-йилга кўпаяётганлигини таъкидлади.\n– Жорий йил Зулфия номидаги Давлат мукофотига танловнинг шаҳар, туман босқичларида мингдан зиёд иқтидорли қизлар иштирок этди, – деди М.ўафурова. – Уларнинг барчаси ўз йўналишида катта ютуқларга эришиб келмоқда. Ўтган йил давомида қизларга ушбу нуфузли мукофот ҳақида маълумот бериш, унинг аҳамиятини тушунтириш учун жойларда учрашув, семинарлар бўлиб ўтди. Мукофот совриндорларининг анжумани ўтказилиб, унда спортда эришган муваффақиятлари учун Зулфия мукофотига сазовор бўлган саккиз нафар қизнинг ютуқлари тақдимоти ташкил этилди.\nТанловда таълим, фан, маданият, санъат, адабиёт йўналишлари бўйича қизлар ўзлари қатнашаётган соҳада эришган ютуқларини намойиш этиш билан бир қаторда юртимиздаги ижтимоий-иқтисодий ислоҳотлар, ёшлар сиёсати, Зулфияхоним ҳаёти ва ижоди борасидаги билимларини ҳам намоён этди.\n– Халқаро конференциялардаги иккита илмий мақолам журналларда чоп этилган, – дейди Самарқанд давлат университетининг амалий математика ва информатика факультети талабаси Дилшода Ибрагимова. – Шунингдек, ўтган йиллар давомида Россияда бўлиб ўтган халқаро "Ёш математиклар" олимпиадасида 1-ўринни эгаллаганман. Математика олами, тенгламалар ва уларни турлича ечиш услублари менинг асосий қизиқишларимдир. Келгусида илмий фаолият билан шуғулланмоқчиман.\nТанлов жараёни билан танишар эканмиз, бу йил қизлар орасида халқаро танлов, олимпиадаларда иштирок этганлар кўп эканини кузатдик. Мисол учун, СамДУ талабаси Садоқат Юсупова инглиз ва япон тилларида бемалол сўзлашиб, Япониянинг Осака университети гранти асосида "Ўзбек ва япон тилининг гениологик таснифи" мавзуида илмий изланишлар олиб бормоқда. Жомбой туманидан иштирок этаётган Мафтуна Самадбоеванинг эса Буюк Британия ва Россия илмий журналларида мақолалари нашр этилган.\nТанлов кузда аммо тайёргарлик йил давомида


Ҳамиджон Актамов: “Мағлубиятда дарвозабонимизнинг айби йўқ”. ВИДЕО » Скачать музыку бесплатно новинки музыки 2016-2017\nҲамиджон Актамов: “Мағлубиятда дарвозабонимизнинг айби йўқ”. ВИДЕО\nКомментариев: 0 Просмотров: 210 Дата: 11-06-2016, 00:58 “Бунёдкор” – “Қизилқум” учрашувидан кейинги матбуот анжуманининг биринчи қисмида “кончилар” устози қатнашди.- Бундай иссиқ об-ҳавода тўп тепиш ҳар иккала жамоа учун ҳам оғир бўлди. Учрашувнинг асосий қисмида рақибга муносиб қаршилик кўрсатиб келдик. Бироқ охирги дақиқаларда хатоларга йўл қўйдик. Натижада мағлубиятга учрадик. Фикримча, ўйин тақдирини тажриба ҳал қилди. Учрашувни бошланғич таркибда бошлаган футболчиларимга ҳеч қандай эътирозим йўқ. Бироқ захирадан тушганлар ўйинимизни кучайтира олишмади. Мағлубиятимизда дарвозабонимизнинг ҳеч қандай айби йўқ. Ўйин олдидан у менга сўз берганди ва у бунинг исботи сифатида бир қанча вазиятларда яхши ҳаракат қилди. Тошкентга анча олдин келдик ва баҳсга яхши тайёрлангандик. Мақсадимиз уйга очко билан қайтиш эди. Бироқ режаларимиз ўйлаганимиздек бўлиб чиқмади. Бу – футбол! Нима ҳам қилардик, энди кейинги учрашувларга тайёргарлик кўрамиз, - дейди Ҳамиджон Ғуломович. - деб хабар бермоқда Stadion.uz нашри.


Бугун аксарият Европа давлатларида Европа Иттифоқи кенгайиши муносабати билан байрам тантаналари бошланди.\nЕвропа Иттифоқига Президентлик қилаётган Ирландия Бош Вазири Берти Ахерннинг айтишича, бўлиб ўтган воқеа Европанинг нотабиий бўлинишига узил-кесил нуқта қўяди. Буюк Британия Бош Вазири Тони Блэр фикрича, Европа Иттифоқига янги ўн давлатнинг қўшилиши ташкилотнинг ўзида янгиланиш бўлиши учун катализатор вазифасини ўтайди.\nЕвропа Комиссияси раҳбари Романа Проди шундай деди:\n“Бугун - Европа учун тарихий кун. Биз Европа Иттифоқининг янги ўн а’зосини ва 75 миллион янги фуқароларини олқишлаймиз!” - деди Романа Проди\nЯнги давлатларни Европа Иттифоқига қабул қилиш расмий маросими шанба куни Ирландияда бўлиб ўтади.


Автобусни бошқараётган пайтда видео томоша қилган ҳайдовчига нисбатан маъмурий баённома тузилди - Anhor\nAnhor Все посты Автобусни бошқараётган пайтда видео томоша қилган ҳайдовчига нисбатан маъмурий баённома тузилди\nИсточник: УБДД ГУВД Ташкента\nИжтимоий тармоқларда бошқарув вақтида видеоролик томоша қилиб кетаётган ҳайдовчи акс этган фотолавҳа тарқалган. Бу кенг жамоатчиликнинг эътирозларига сабаб бўлган. Тошкент шаҳар ИИББ ЙҲХБ маълумотларига кўра, ҳайдовчининг шахси аниқланган ва унга нисбатан тегишли тартибда маъмурий баённома расмийлаштирилган.\nШунингдек ҳайдовчига автосаройнинг тегишли буйруғига асосан интизомий жазо чораси кўрилди. Бу “8-автобус саройи” МЧЖга бириктирилган 97А-сонли йўналишдаги “Isuzu” русумли автобус ҳайдовчиси К.Т. экани маълум бўлди.\n«Шунингдек ҳайдовчига автосаройнинг тегишли буйруғига асосан интизомий жазо чораси кўрилди», – дейилади хабарда.\nТошкент шаҳар ИИББ ЙҲХБ барча ҳайдовчилардан бошқарув вақтида телефондан фойдаланмасликларини сўрамоқда.


Ўзини ўзи банд қилган шахс сифатида онлайн рўйхатдан ўтиш. Қўлланма – Газета.uz\n2 июл 2020, 10:31 Фойдали Жамият\nЎзини ўзи банд қилган шахсларни рўйхатга олиш махсус мобиль илова, яъни солиқ тўловчининг шахсий кабинети орқали амалга оширилади.\nДавлат солиқ қўмитаси томонидан ишлаб чиқилган қўлланма орқали, мобиль иловани қандай юклаб олиш ва рўйхатдан ўтиш жараёни билан танишишингиз мумкин. «Газета.uz» ушбу қўлланмани тақдим этади.\nСолиқ органларида ўзини ўзи банд қилган шахс сифатида рўйхатдан ўтиш учун смартфон қурилмасига Play Market орқали «Soliq» мобил иловасини юклаб олиш керак бўлади.\nМаълумот учун, ушбу мобил илова фақат Android телефонлари учун мавжуд, App Store га илова юкланмаган. Лекин Солиқ қўмитаси «Газета.uz»га ушбу иловани iOS операцион тизими учун тез орада ишлаб чиқарилишини маълум қилди.\nИловани юклаб олгандан сўнг, уни очинг ва «Ўзини ўзи банд қилиш» бўлимини танланг.\nСўнг, ўзингизнинг шахсий идентификация рақамингизи (ЖШШИР-ПИНФЛ) киритинг ёки электрон рақамли имзо (ЭРИ) калити орқали шахсингизни тасдиқланг.\nЖШШИРни паспортингиздан билиб олишингиз мумкин. ЖШШИРни аниқлаш тартибини билмасангиз, «Ёрдам керакми?» бўлимига мурожаат қилишингиз мумкин.\nЖШШИРни киритганингиздан сўнг (агар сиз аввал солиқ органларида ўзини ўзи банд қилган шахс сифатида рўйхатдан ўтмаган бўлсангиз), навбатдаги «Шахсини тасдиқлаш» ойнаси очилади.\nУнга телефон рақамингизни киритинг. Шундан сўнг сиз киритган телефон рақамига СМС тарзда тасдиқлаш коди юборилади.\nМобил телефонингизга келган SMS хабардаги тасдиқлаш кодини киритганингиздан сўнг, «Рўйхатдан ўтиш» тугмасини босинг.\nСиз киритган маълумотлар асосида электрон ариза шаклланади.\nАгар сизнинг электрон рақамли имзо калитингиз бўлса, унда «Эри орқали рўйхатдан ўтиш»ни танланг. Бунда жараён тезроқ амалга ошади. «ЭРИ»ни олиш бўйича қўлланма.\nОчилган Ариза ойнасида рўйхатдан ўтмоқчи бўлган фаолият турини танланг. Баъзи ҳолатларда, керак бўлса бир нечта хизмат (иш) турини танлаш мумкин.\nФаолият турини танлагандан сўнг рўйхатдан ўтмоқчи бўлган фаолият жойи (туман ёки шаҳар)ни танлашингиз мумкин.\nКиритилган маълумотлар тўғрилигини текшириб бўлганигиздан кейин, «Рўйхатдан ўтиш»ни танланг. Шундан сўнг, ўзини ўзи банд қилган шахс сифатида рўйхатдан ўтганликни тасдиқловчи матрицали штрих кодга эга маълумотнома шаклланади.\nQR кодли маълумотномани хоҳишга кўра юклаб олиб, қоғоз шаклида чиқариб олиш мумкин. Бунинг учун «Маълумотнома» ойнасидаги «Кўриш» ёки «Юклаб олиш» бўлимини танлашингиз керак бўлади.\nКўрсатилган барча ҳаракатларни бажарганингиздан кейин, «ўзини ўзи банд қилган» мақомини расман рўйхатдан ўтказиш тугатилади — қонуний фаолият учун имконият фаоллашади.\n«Маълумотнома» ойнасида рўйхатдан ўтиш билан бирга 2020 йил учун ижтимоий солиқни базавий ҳисоблаш миқдорининг камида 50 фоизи ҳажмида (111 500 сўм) тўлаш имкони мавжуд. Бунинг учун тегишли саволнинг «Ҳа» бўлимини танлаш ва пайдо бўлган ойнадаги сўров бўйича пластик карта рақами ҳамда муддатини киритиш лозим.\nИжтимоий солиқни ихтиёрий электрон тўлов тизими орқали амалга ошириш мумкин.\n«Газета.uz» 2 358\nЎзини ўзи банд қилган шахслар учун фаолият турлари кенгайтирилди — рўйхат 9 июн 2020, 11:20\nЎзини ўзи банд қилган аҳоли даромад солиғидан озод қилинади — Шавкат Мирзиёев 19 май 2020, 19:50


Саудия Арабистони Сурия бирлиги тарафдори\n16:48 / 26.04.2017\nСаудия Арабистони ҳукумати Сурия бирлиги ва БМТ ХКнинг 2254 резолюциясига риоя этилиши тарафдоридир.\nБу ҳақда Саудия Арабистони ташқи ишлар вазири Одил ал-Жубайр Россия ТИВ раҳбари Сергей Лавров билан ўтказган музокаралардан сўнг маълум қилди.\n"Сурияга тўхталадиган бўлсак, биз ушбу мамлакат бирлигини сақлаб қолиш зарурлигини, мамлакатни инқироздан олиб чиқувчи сиёсий ечим топиш кераклигини муҳокама қилдик. Бу қарор Женева-1 ва БМТ Хавфсизлик кенгашининг 2254 сонли резолюциясига асосланиши лозим", - деб қайд этган вазир.\nУнинг сўзларига кўра, Саудия Арабистони Сурия мухолифати билан ушбу мамлакат аҳолисига гуманитар ёрдамларни етказишда ҳамкорлик қилмоқда. Бундан ташқари, Саудия Сурияда кимёвий қурол қўлланилганига доир эҳтимолни текшириш тарафдори.\nАл-Жубайр, шунингдек, Сурияда "Ҳизболлоҳ"га ўрин йўқлигини айтар экан, Ар-Риёд Эроннинг минтақадаги ишларга аралашишига чек қўйишни истаётганини таъкидлаган.\nСаудия Арабистони Эрон Сурия


Тошкентда ёшларнинг инновацион ғоялари тақдим этилди\n28.03.2018 17:42 0 8076\nЭнг яхши инновацион ғоя муаллифларига эса ҳомийларнинг қимматбаҳо совғалари топширилди.\nБугун пойтахтимизнинг Сергели туманида «Ёшларнинг инновацион ғоялари ва технологияларини қўллаб-қувватлаш ярмаркаси» ташкил этилди.\n«Ўзиккиламчиранглиметалл» АЖ, Ёшлар иттифоқи Тошкент шаҳар кенгаши, «Artel» компанияси билан ҳамкорликда ташкил этилган кўргазма тумандаги «Yoshlar sport city» спорт мажмуасининг очилиш маросими билан ҳамоҳанг тарзда ўтди.\nМазкур мажмуа маҳаллий аҳолининг спорт билан шуғулланиши учун шароит яратиш мақсадида «Ўзиккиламчиранглиметалл» АЖ томонидан қуриб битказилган.\nЯрмаркада 100 га яқин ёшлар ўзларининг инновацион ғоялари билан иштирок этдилар.\nКўргазма корхоналар, илмий ташкилотлар ва олий таълим муассасалари ўртасида манфаатли алоқалар ўрнатиш, ёшларнинг янги илмий ва амалий ишланмаларини намойиш этиши учун ажойиб имконият бўлди. Кўргазма якунида барча иштирокчиларга ташаккурномалар, энг яхши инновацион ғоя муаллифларига эса ҳомийларнинг қимматбаҳо совғалари топширилди.\nКўргазма доирасида тадбиркорлар ва ёшлар тақдим этилган қизиқарли инновацион ишланмаларни келгусида ҳаётга татбиқ этиш бўйича келишиб олишди.\nТадбир байрамона тарзда ташкил этилиб, меҳмонларга кўк сомса, палов, сумалак каби миллий таомлар тортилди ҳамда концерт дастури тақдим этилди.\nЁшлар иттифоқи Инновация


Ёшларнинг олим бўлишига беш сабаб – Газета.uz\nФото: Жамшид Норқобилов / ЎзА (архив)\nЁшларнинг олим бўлишига беш сабаб\nЎзбекистон шароитида олим бўлиш иқтисодий жиҳатдан фойда келтирадими? Ёшларнинг олим бўлишига ундовчи беш сабаб — Назокат Азим мақоласида.\nLotinchada 11 апрель 2019, 13:28 Жамият\nМактабни битириш арафасидаги йигит-қиз борки, келажакда ким бўлсам экан, деб бошини қотиради. Фақат ёшлар эмас, уларнинг ота-оналари, қариндош-уруғлари, устоз-ўқитувчилари, дўсту ёрлари ҳам бу масала ўйлантиради. Ахир касб инсоннинг келажаги, унинг тақдирини белгилайди, борингки у бутун умрини қай даражада бахтиёр ўтказиши ҳам қайсидир маънода касби корига боғлиқ.\nВақти-вақти билан жамият учун энг зарур, энг кўп маош бериладиган, энг мавқеси баланд касблар рўйхатлари ҳам эълон қилинадики, танлов олдида турган ёшлардан шулардан бирортасини танлаб қўя қолсаммикан, деб хам ўйлаб қолиши ажаб эмас. Аммо бугунги мақоламиз билан ёшларга айтар гапимиз қуйидагича: ўзингиз истаган, ёқтирган, орзу қилган касбингизни танланг! Нега дейсизми? Чунки одам ўзи яхши кўрган, иқтидори кўпроқ бўлган касбу корини танласагина муваффақиятга эришади-да. Муҳими, қандай касб танламанг, шу касбнинг ҳақиқий устаси бўлинг! Негаки, аслида гап қандай касбни танлашда эмас, балки шу касбни қай даражада мукаммал эгаллашдадир.\nКасбни мукаммал эгаллаш деганда эса соҳанинг маълум йўналишини танлаб, уни чуқур ўрганиш, тадқиқ этиш тушунилади. Тадқиқотлар қилган одам эса ОЛИМ бўлади!\nЮртимизда айнан олимлар етишмаслигини биласизми? Германиянинг Федерал статистика идора сайтидаги маълумотларга қараганда 2015 йили ҳар 1 000 000 кишига олимлар сони Ўзбекистонда — 515 нафарни, Қозоғистонда — 734, Хитойда — 1177, Малайзияда — 2261, БАА -2003, Россияда — 3131, Францияда — 4169, Германияда — 4431, Италияда — 2018, Украинада — 1006, Англияда — 4055, АҚШда — 4232 нафарни ташкил этган.\nКўриб турганингиздек, юртимиздаги илм-фан билан шуғулланадиган кишилар сони нафақат ривожланган, балки ривожланаётган давлатлардан ҳам анчайин паст. Демак, бугун шу бўшлиқни тўлдириш вақти келди. Бунинг учун эса ёшликдан ҳаракат қилиш талаб этилади, холос.\nАслида, узоқ йиллардан бери ўқувчиларнинг, талабаларнинг илм-фанга қизиқишлари йўқлигининг сабаблари кўп. Одамларда олимлар жуда кўп меҳнат эвазига, арзимаган ойлик олади деган тасаввур пайдо бўлган. Ваҳоланки, маълум соҳани чуқур ўрганиш, шу соҳанинг етук мутахассиси бўлиб етишиш шу касб эгаси олдида катта эшикларнинг очилишига хизмат қилади. Янада дангалроқ гапирадиган бўлсак, кўп ўқиш, билим олиш фаровон ҳаёт кечириш учун замин яратади. Бахт, чиройли уй, яъни машина, тўкин-сочинлик билан белгиланмайди, демаймиз. Албатта, белгиланади. Олимлар эса нафақат бу нарсаларга эришишлари мумкин, балки бошқаларнинг ҳам янада бахтли, қулай ҳаёт кечиришларига хизмат қиладилар. Улар қилган ихтиролар, технологиялар, инновациялар ўзларига ҳам, юртга ҳам фойда келтирадилар.\nЯна битта маълумот: шу йилдан бошлаб Ўзбекистонда олимларнинг тадқиқотлари учун ҳар бир лойиҳага йилига 300 миллион сўмдан бир миллиард сўмгача (!) бўлган маблағлар грант сифатида тақдим этилмоқда. Грантларни учраган тадқиқотчига тутқазиб қўйилмаслиги тайин. Бунинг учун олимлар ўз лойиҳалари билан танловда иштирок этишлари талаб этилади. Иқтисодиётга фойда келтирадиган, жамиятимизнинг ривожланишига салмоқли ҳисса қўшадиган, бугунги муаммоларнинг ечилишига кўмак берадиган мавзулар бўйича илмий ишлар молиялаштирилмоқда. Бугунги талабалар эртага, ёш тадқиқотчилар эса мана бугун ҳам шундай грантларни ютиб олиб, юртимиз корига ярайдиган ихтиролари билан ном чиқаришлари бугунги кун ҳақиқатидир!\nГап шундаки, ёшлар илм-фан билан шуғулланиш истагини билдиришлари заҳоти, бу йўлнинг мушкулотлари ҳақида баҳс бошланиб кетади, ҳали бу йўлга қадаб қўйиб улгурмаган ёшга унинг қийинчиликлари ҳақида гапирилади: олимнинг иш топиши қийин, маоши кам, илмий мақоласини чоп этиш учун маблағ керак, грантларга ариза ёзиш учун барча ишларни ташлаб қўйиш керак, грант олиш эса давлат мукофотини олишдан-да мушкул ва ҳоказо. Бундай ҳолатлар бўлиши мумкин. Аммо бу танганинг бир томони холос. Илм-фан билан шуғулланишнинг ижобий жиҳатлари тасаввурингизни буткул ўзгариши аниқ.\nИлмий ходим ҳамиша изланишда, ҳатто иккиланишда бўлиши, айрим ҳолларда ундан омад юз ўгириши ҳам мумкин (ҳар қандай касб эгасида бўлганидек), аммо бу тушкунликка тушиш учун асос бўла олмайди. Олим бўлишнинг ижобий жиҳатлари ҳақида гапиришдан олдин, шунчаки айрим масалаларга аниқлик киритиб олишимиз керак бўлади.\nАввало, олимлик — оғир меҳнат, уни ҳамма ҳам эплайвермаслиги аниқ. Юқори мартабага эришиш, катта лавозимларни эгаллашнинг турли усуллари бор экан, қандай танлов қилиш сизнинг ихтиёрингизда.\nИккинчидан, тадқиқот қилаётган соҳангизни яхши кўришингиз керак. Негаки, омадсизликларга дуч келганингизда айнан, шу соҳага бўлган муҳрингиз, қизиқишингиз тўсиқларни енгиб ўтишингизга ёрдам беради.\nУчинчидан, олимларнинг ишлари фақатгина муваффақият, олқишлардан иборат эмас. Олим 95 фоиз вақтини бир зайилдаги, бир қарашда зерикарли юмушларни бажаришга сарфлайди. Фақат ишининг охиридагина қандайдир кичикроқ ихтиро қилишга эришиш имкониятига эга бўлади.\nҲозирги кунда Ўзбекистонда 1500 мингдан зиёд 30 ёшгача бўлган ёшлар турли хил ихтиролари учун патентлар олган. Бу кўрсаткич фақатгина Ўзбекистондаги давлат олий таълим муассасалари миқёсидаги статистик маълумотлар бўлиб, аслида ёш ихтирочиларимизнинг сони бундан-да кўплиги қувонтиради. Айнан шундай ёшларни қўллаб-қувватлаш мақсадида 2019 йилдан бошлаб, ёш олимлар, талабалар, умуман ташаббускор фуқаролар «Инновацион ғоялар етакчиси» кўкрак нишони билан тақдирланадилар. Жорий йилнинг 1 апрелидан 30 апрелгача кўкрак нишони билан тақдирлашга оид давлат ва нодавлат нотижорат ташкилотлари, тадбиркорлик субъектлари тақдим этаётган дастлабки таклифлар туман ва шаҳар ҳокимликларида тузилган комиссиялар томонидан қабул қилинмоқда. Тадқиқотлар билан, тадқиқотларни амалга татбиқ қилиш билан шуғулланаётган ёшларнинг эътироф этилиши юртимизда илм-фан билан шуғулланиш қай даражада нуфузли эканини англатади.\nОлим бўлишнинг афзалликларини санаб ўтишдан аввал яна бир юртимизга хос бир жиҳатни айтиб ўтиш ўринлидир. Гап шундаки, айни пайтда Ўзбекистондаги олимлар, профессорларнинг ёшини таҳлил қиладиган бўлсак, 60 ёшдан катта ҳурматли профессорлар, академиклар кўпчиликни ташкил этади, кейин ўртада бўшлиқ пайдо бўлган бўлиб, ўттиз ёшгача бўлган салоҳиятли, лекин бой тажрибага эга бўлмаган тадқиқотчилар авлоди пайдо бўлган. Айнан мана шу ўсиб келаётган илм-фанга чанқоқ йигит-қизлар ўз устиларида ишлашдан чарчамасалар, танлаган йўлларидан тоймай олға ҳаракат қилсалар ватанимиздан Бухорий, ал-Хоразмийлар, Ибн Сино, Улуғбек, Фаробий каби жаҳон илм-фан саҳнасининг ёрқин юлдузлари чиқиши муқаррар.\nДемак, қийинчиликлардан қўрқмайдиган, курашишга тайёр, ғайрати жўшиб турган ёшларга олим бўлишнинг афзалликларини баён этамиз:\n1. Эркинлик. Олимлар тадқиқот мавзуларини эркин танлаш имкониятига эгалар, ўз йўналишларини ўзлари танлайдилар. Ўз тадқиқотини истаган томонга йўналтириш ижодий кўтаринкилик бахш этиши билан қаторда, ҳар қандай эркинлик ҳам ташаббускорликни, чуқур фикрлашни ва қарорлар қабул қила билиб, шу қарорларга масъул бўлишни талаб этади. Шу билан бир қаторда олимлар, барибир, бошқа ижодий касб эгалари, дейлик, рассомлар, ёзувчилардан фарқли равишда грантлар бериладиган мавзулар ичидан истаганларини танлаб, унда ғолиб бўлишлари ва шу ўзларига ёққан мавзу устида ишлаганлари учун маош олишлари мумкин.\n2. Юқори мансабларни эгаллаш. Сир эмас, бугунги кунда фан номзоди ва докторларига иш кўп. Олимлар, масалан, ҳам тадқиқот ишлари билан, ҳам таълим бериш билан шуғулланишлари мумкин.Катта маош тўлайдиган йирик компанияларда, давлат муассасаларида ҳам илмий даражангиз бўлса, бошқа номзодлар ичида ютиб чиқиш имкониятингиз бир неча бараварга ошади.\n3. Кашфиётлар ичида яшаш. Атрофимиздаги борлиқнинг янги қирраларини кашф қилиш саодати сизга насиб этади. Илмий кашфиётларга алоқадор бўлиш қанчалик зўр! Буни ортидан тажриба орттирасиз, жараённинг ўзидан мафтун бўласиз. Кўплаб илмий мақолалар ўқийсиз, турли хил конференцияларда иштирок этасиз, буюк олимларнинг маърузаларини тинглайсиз. Демак ҳам ишлаб, ҳам бошқаларнинг ишларидан илҳомланасиз.\n4. Халқаро илмий жамоатчилик аъзоси бўлиш. Олимнинг қаерда ишлаши аҳамиятга эга эмас. Дейлик Тошкентда истиқомат қила туриб, дейлик, Европа мамлакатларининг илмий муассасаси билан ҳамкорлик қилиш мумкин. Олимлар миллати ва ирқидан қатъий назар, доимий равишда тажриба алмашганлари, янгиликларга ўч бўлганлари боис уларни бирлаштирувчи омиллар бисёр. Олимлар қандайдир расмий ташкилотлар орқали эмас, кўнгил муштараклигидан келиб чиқади. Олимларнинг меҳнати дунёни бирлаштиради, аҳоли ҳаёт сифатини яхшилашга хизмат қилади.\n5. Сафарлар. Мамлакат ичидаги ва хоридаги семинарларга, ўқув курсларига, малака оширишга бориш, шу билан бир қаторда дунё кезиш қандай мароқли! Сафарларда машҳур олимлар билан учрашасиз, ҳамкасблар ва талабалар билан танишасиз, янги дўстлар орттирасиз.Ҳамкорлик имкониятлари пайдо бўлади, янги лойиҳалар ва ғоялар билан бойийсиз, ғайратингиз жўшиб, илмий ишингизга янги шижоат билан киришасиз. Қисқа муддатли семинарлардан ташқари бир неча ойлик ёки йиллик малака ошириш курсларида иштирок этиб, чет тилини мукаммал ўрганиш, ўша мамлакат аҳолисининг яшаш тарзи билан танишиш,тадқиқ қилишнинг янги услубларини ўзлаштириш имкониятидан фойдаланасиз.\nХулоса ўрнида эса олимлар нафақага чиқмайдилар. Нафақа ёшига етганларида ҳам улар ўзларини жамият учун керакли инсонлар деб ҳисоблайдилар. Бугунги мақола аудиториясига, балки, нафақа тўғрисида ўйлаш эриш туюлса-да, буни ҳам сўнгсўз ўрнида эслатиб ўтишни жоиз топдик. Зеро, ёшликда олинган, билим тошга ўйилган нақшдек.\n«Ёшлар медиа маркази» ННТнинг кичик грантлар танлови асосида тайёрланди.\n11 апрель 2019, 13:40\nБир ИТМларга кириб, ўзи хон кўланкаси майдон раҳбарваччаларни қўл остидагиларга кислородни бўғиб қўяётганини кўриб кейин ёзса бўлар эди. Ҳалиям дунёга “пуштиранг кўзойнак“ орқали қарайдиган бунақа савияси паст, “Ахборот“ кўрсатувининг нусхасига ўхшаш мақолачалар билан танқидий ёндошувга эришиб бўлармиди?


Мактаб битирувчисига аттестат бериш тартиби ўзгартирилади - 01.07.2021, Sputnik Ўзбекистон\nМактаб битирувчисига аттестат бериш тартиби ўзгартирилади\nЎзбекистонда мактаб битирувчисига меҳнат бозорида талаб юқори бўлган камида битта касб ёки ҳунарни эгаллаш мажбурий бўлади. 01.07.2021, Sputnik Ўзбекистон\nТОШКЕНТ, 1 июл — Sputnik. Ўзбекистонда мактабларнинг 10–11-синф ўқувчиларини меҳнат бозорида талаб юқори бўлган касб ва ҳунарларга ўқитиш тизими йўлга қўйилади. Бу ҳақда Шавкат Мирзиёев ёшлар ва талабалар форумида маълум қилди.Давлат раҳбарининг сўзларига кўра, олиб борилган амалий ишлар натижасида ўтган 8 ой мобайнида "ёшлар дафтари"га кирган 430 минг нафар йигит-қизнинг муаммоларини ҳал этиш учун 300 миллиард сўм маблағ йўналтирилган.Жумладан, "темир дафтар"даги оилалар фарзандлари бўлган 2 мингдан зиёд талабаларнинг контракт пули тўлаб берилди.Бундан буён ҳар қандай инвестиция лойиҳасининг бош мақсади аввало ёшлар бандлиги масаласини ҳал этишга қаратилиши керак. Бу ҳамма жойда ўзгармас қоидага айланиши зарур.\nўқувчилар, мактаб, шавкат мирзиёев\n09:26 01.07.2021 (янгиланди: 09:56 01.07.2021)\nЎзбекистонда мактаб битирувчисига меҳнат бозорида талаб юқори бўлган камида битта касб ёки ҳунарни эгаллаш мажбурий бўлади.\nТОШКЕНТ, 1 июл — Sputnik. Ўзбекистонда мактабларнинг 10–11-синф ўқувчиларини меҳнат бозорида талаб юқори бўлган касб ва ҳунарларга ўқитиш тизими йўлга қўйилади. Бу ҳақда Шавкат Мирзиёев ёшлар ва талабалар форумида маълум қилди.\n“Бундан буён мактаб битирувчисига аттестат беришда меҳнат бозорида талаб юқори бўлган камида битта касб ёки ҳунарни эгаллаш мажбурий қоида бўлади. Бу тизим давлат-хусусий шериклик асосида нодавлат таълим ташкилотлари билан бирга йўлга қўйилади”, – деди президент.\nБундан буён ҳар қандай инвестиция лойиҳасининг бош мақсади аввало ёшлар бандлиги масаласини ҳал этишга қаратилиши керак. Бу ҳамма жойда ўзгармас қоидага айланиши зарур.


Эронда 350 киши сувдан заҳарланди\n02.07.2018 18:35 0 3568\nЭроннинг расмий ахборот агентлиги – «IRNA»га интервью берган Рамхурмуз тумани тиббиёт бирлашмаси бошлиғи Шукруллоҳ Салмонзода Рамхурмуз ва Абулфорс шаҳарларида ифлос сувдан 350 киши заҳарланганини маълум қилди. Бу ҳақда «Анадўлу» ахборот агентлиги хабар бермоқда.\nТуманда кузатилган 20 соатга яқин вақт мобайнида сув узилиши туфайли аҳоли атрофдаги чашмалардан ва бошқа манбалардан сув ичган. Шу боис 350 киши заҳарланган.\nСувдан заҳарланиш оқибатида ич кетиши, қайт қилиш ва иситмаси чиқаётган кишилар шифохоналарга ётқизилган.\nРамхурмуз тумани прокурори Қосим Нажот кеча сувдан заҳарланган кишилар сони 230 нафарга етганини маълум қилган эди.\nЭронда кузатилаётган қурғоқчилик сув танқислигига олиб келди. Жўмраклардан оқаётган сув шўрлиги боис аҳоли сув сотиб олишга мажбур бўлаяпти.\nҲузистон вилоятига қарашли Хуррамшаҳр ва Ободон шаҳарларида сув танқислиги туфайли аҳоли норозилик намойишлари уюштирган эди.\nЭрон заҳарланиш сув танқислиги


француз актёри Жерар Депардье Тошкентдаги Ислом цивилизацияси марказига ташриф буюриб, бу ерда амалга оширилаётган қурилиш-бунёдкорлик жараёнлари билан танишди. ...\nфранцуз актёри Жерар Депардье ва “Буюк ипак йўли” лойиҳаси иштирокчилари Ўзбекистон ҳақида ҳужжатли фильм олишмоқчи. Фильм Францияда ҳам, Ўзбекистонда ҳам намойиш ... намойиш этилади. Фильм муаллифларининг фикрига кўра, бош қаҳрамон Жерар Депардье бутунлай янги қиёфа орқали томошабинларга Ўзбекистонга янги ...\nЖерар Депардье КПСС МҚ бош котиби, Собиқ иттифоқ Олий кенгаши президиуми раиси Леонид Брежнев ролини ўйнайди, деб хабар берди «Kp.ru». Фильмни ...\nмуккасидан кетаётгани сабаб дейишмоқда. Маълумки, кўп йиллар Жерар Депардье ва Россия президенти Владимир Путиннинг ораси қалин эди, ...\nЖерар Депардьени Шимолий Кореяда кўриб қолишди (видео)\nмашҳур актёр Жерар Депардьени Шимолий Кореядаги меҳмонхоналардан бирида кўриб қолишди, деб хабар қилади «Korrespondent.net». Актёр Пхеняндаги Янгакто халқаро ...\nРежиссёр бизга Ален Делон иштирок этган «Армагеддон» (1977 йил) ва Жерар Депардье бош ролда чиққан «Итлар» (1978 йил) филмлари орқали таниш. Бундан ...


(O´zbek) Ўзбекистон Қирғизистонга барча постларни очишни таклиф қилган. Неъматов «Риштон-Сўх» йўли ҳақида гапирди | Журнал "Экономический Вестник Узбекистана"\nГлавная | Новости | (O´zbek) Ўзбекистон Қирғизистонга барча постларни очишни таклиф қилган. Неъматов «Риштон-Сўх» йўли ҳақида гапирди\n(O´zbek) Ўзбекистон Қирғизистонга барча постларни очишни таклиф қилган. Неъматов «Риштон-Сўх» йўли ҳақида гапирди\nЎзбекистон ташқи ишлар вазирининг биринчи ўринбосари Илҳом Неъматов Риштон ва Сўх туманини боғлаб турувчи Қирғизистон орқали ўтган йўл ҳақида гапирди\n“Бунда ҳеч қандай бир сиёсий маъно, сиёсий омил йўқ. Ҳамма нарса бир-бирига боғлиқ. Қирғизистон Евросиё иқтисодий иттифоқининг (ЕОИИ) аъзоси. Евросиё иқтисодий иттифоқи — иқтисодий ташкилот.\nТожикистон билан 17та постни очиб қўйдик. Ўн саккизинчи постни очиш бўйича иш олиб боряпмиз. Қирғизистон билан ҳам худди шундай бўлади. Лекин бунга озгина вақт керак. Чунки Қирғизистон ЕОИИ аъзоси. Уларда савдо режими сал бошқачароқ”, — дея Илҳом Неъматовнинг сўзларини келтирмоқда Kun.uz мухбири.